PEDU, 7 Mac- Penduduk Kampung Pinang, Pedu di Padang Terap, Kedah kini hidup dalam kebimbangan berikutan kehadiran sekumpulan gajah liar di kawasan itu sejak beberapa hari lalu.  Penduduk juga terpaksa menanggung kerugian apabila kumpulan gajah berkenaan turut memusnahkan tanaman mereka. Wakil penduduk, Datuk Abd Lateh Mohd Saman berkata kehadiran kumpulan gajah sekitar 12 ekor termasuk beberapa ekor anak gajah mula dikesan pada malam Jumaat lalu. Berdasarkan rakaman kamera litar tertutup (CCTV) yang dipasang di kebunnya, gajah liar tersebut bukan sahaja memusnahkan tanaman seperti pokok durian, kelapa dan nangka malah turut merosakkan struktur rumah dan pagar yang dibina.  Beliau tidak menolak kemungkinan, kehadiran kumpulan gajah liar untuk mendapatkan makanan di kawasan kampung yang didiami kira-kira 500 penduduk itu ekoran habitat asal haiwan itu telah diganggu.  "Ancaman ini memang cukup berbahaya kepada orang kampung kerana kawasan orang kampung pergi menoreh (getah), dusun dan sebagainya, memang jadi ancaman kepada orang kampung."Keduanya, masalahnya dia (gajah) tiada makanan, bila tidak ada makanan dia datang ke kampung untuk mendapatkan makanan. Saya yakin setelah makanan di kawasan saya ni habis dia akan masuk ke kampung lain untuk dapatkan makanan. Ini merupakan masalah kepada orang kampung,"kata Datuk Abd. Lateh.

(Kehadiran gajah liar cetus kebimbangan penduduk kampung)

Bercakap kepada RTM semasa meninjau kesan kemusnahan akibat serangan gajah liar di Kampung Pinang, Pedu beliau berkata perkara tersebut telah diajukan kepada Jabatan Perlindungan Hidupan Liar dan Taman Negara Semenanjung Malaysia (PERHILITAN) Kedah untuk tindakan lanjut.  Datuk Abd Lateh turut berharap pihak berkuasa dapat mengambil tindakan mengusir haiwan berkenaan ke kawasan yang jauh dari petempatan penduduk. Kerajaan juga diharap dapat mempertimbangkan bantuan yang boleh disalurkan kepada penduduk yang ditimpa musibah akibat serangan haiwan liar itu yang semakin kerap berlaku sejak kebelakangan ini. Pada penghujung Januari lalu, kira-kira 60 penduduk Kampung Landai di Gulau, Sik, bimbang dengan kehadiran sekumpulan gajah liar di kawasan kampung mereka.  Kumpulan gajah sekitar enam ekor telah merosakkan tanaman milik penduduk seperti pisang dan pokok kelapa.


Jambatan Bailey di Felda Selancar dibuka hari ini

KUANTAN, 7 Mac- Jambatan Bailey di jalan utama Felda Selancar dan Perwira Jaya di Rompin, dibuka secara satu lorong kepada semua jenis kenderaan ringan mulai hari ini Menteri Kerja Raya Datuk Seri Alexander Nanta Linggi berkata had muatan kenderaan yang ditetapkan untuk menggunakan jambatan itu ialah 40 tan dengan had kelajuan 30km/j sahaja. "Saya menyeru kepada semua pengguna jalan raya agar sentiasa mematuhi arahan papan tanda yang disediakan dan berhati-hati di jalan raya," katanya menerusi satu hantaran di laman Facebook hari ini.Pembinaan jambatan Bailey sepanjang 42.67 meter itu bagi membolehkan penduduk meneruskan urusan perjalanan selepas jalan utama itu runtuh pada 1 Mac lepas, akibat limpahan air deras ekoran hujan lebat berterusan. Runtuhan jalan yang dianggarkan sepanjang 23 meter itu mengakibatkan kira-kira 12,000 penduduk setempat mengalami kesukaran untuk menuju ke bandar selepas jalan berkenaan ditutup bagi semua jenis kenderaan.Pemasangan jambatan itu dilaksanakan Jabatan Kerja Raya (JKR) dengan kerjasama Angkatan Tentera Malaysia (ATM) melibatkan 80 petugas, selepas komponen jambatan itu digerakkan ke lokasi, Khamis lepas dari JKR Kuala Pilah, Negeri Sembilan dan JKR Daerah Petaling, Selangor.


10 syarikat tempatan terlibat dalam pelaburan skala besar

KUALA LUMPUR, 7 Mac- 10 Syarikat Tempatan bakal terlibat dalam pelaburan berskala besar dalam projek pembinaan ibu negara baharu Indonesia iaitu Ibu Kota Nusantara (IKN) di Kalimantan. Jelas Perdana Menteri, Datuk Seri Anwar Ibrahim, Malaysia antara yang terlibat secara langsung dengan pembangunan IKN yang dijangka bakal memanfaatkan masyarakat khususnya di Sabah dan Sarawak.

(Perdana Menteri, Datuk Seri Anwar Ibrahim)

Antara syarikat terlibat alah Tenaga Nasional berhad dan Telekom Malaysia Berhad."Sepuluh Syarikat besar daripada sembilan di semenanjung satu di Sawarak telah pun masuk untuk mengkaji dan meneliti kemungkinan melabur secara agak besaran, dan presiden Jokowi memaklumkan kepada saya, di antara negara ASEAN, Malaysia agak lebih kedepan dan lebih aktif dalam kerjasama ini."Bagi kita ini akan memberi keberuntungan apabila sinergi kerjasama kedua-dua negara, tetapi oleh kerana keberadaan negeri Sabah Sarawak itu berhampiran dengan ibu kota baru, dan dengan gesaan Brunei dan Manila, saya anggap sekali lagi la, pembangunan ibu negara baharu Indonesia itu akan menguntungkan kedua-dua negara," katanya.

Beliau berkata demikian sebagai menjawab soalan tambahan Yusuf Abd Wahab (GPS-Tanjong Manis) mengenai sejauh mana penglibatan syarikat Malaysia dalam pembinaan ibu negara baharu Indonesia dan juga kawasan industri di Kalimantan, pada Waktu Pertanyaan Menteri di Dewan Rakyat hari iniTambahnya, kerjasama antara Universiti, Badan Islam dan Badan Bukan Kerajaan akan diteliti seiring perkembangan Ibu Kota Nusantara khususnya di kawasan berhampiran Sabah dan Sarawak.


Organisasi media perlu seimbangkan platform pengiklanan - Fahmi

KUALA LUMPUR, 7 Mac- Pendapatan melalui iklan dalam industri media konvensional ketika ini menurun kerana ia lebih tertumpu dan fokus kepada platform media digital.Menteri Komunikasi dan Digital, Fahmi Fadzil berkata organisasi media perlu teliti, mencari kesesuaian dan membuat penyelarasan semula bagi memastikan keseimbangan kedua-dua platform tersebut.

(Menteri Komunikasi dan Digital, Fahmi Fadzil)

"Bila melihat ruang lingkup bagi banyak daripada organissai media di Malaysia cabaran yang dihadapi perniagaan modal sangat mencabar. Saya telah bertemu dan berbincang dengan pelbagai pihak, ini satu isu yang besar kerana kita lihat terutama dari segi pengiklanan, yang dulu banyak membantu untuk operasi syarikat media, sekarang ini semakin mengucup dan beralih ke platform digital," katanya selepas melawat reruai di Simposium Penyiaran Digital Asia Pacific Broadcasting Union (ABU) 2023 di ibu negara hari ini.Menurutnya lagi, banyak akta dan undang-undang sedia ada mungkin perlu diteliti, dan ditambah baik."Mungkin ada yang kita perlu pinda, contohnya, Akta Komunikasi dan Multimedia, Akta Finas, lain-lain akta yang bersesuaian kerana peredaran zaman. "Cara kita melihat, konsep sesebuah intipati mahupun kandungan itu pun kita perlu terjemahkan dalam undang-undang. Dulu ketika banyak akta ini digubal, waktu itu kita tidak bercakap tentang isi kandungannya tetapi sekarang, inilah realitinya, dan kita kena pastikan ada beberapa aspek iaitu kesalamatan awam, aspek kebebasan bersuara, aspek kebebasan media," katanya.Simposium ini berlangsung dari 6 sehingga 9 Mac di sebuah hotel terkemuka di ibu negara.Turut hadir Ketua Pengarah Jabatan Penyiaran Malaysia, Suhaimi Sulaiman dan perwakilan dari 53 negara yang mewakili 225 organisasi.


Kemasukan pesakit COVID-19 ke hospital awam meningkat minggu lepas

(Ketua Pengarah Kesihatan Tan Sri Dr Noor Hisham Abdullah)

KUALA LUMPUR, 7 Mac- Jumlah kemasukan pesakit COVID-19 ke hospital awam bagi setiap 100,000 populasi berdasarkan kategori pada Minggu Epidemiologi kesembilan 2023 (ME 9/2023) berbanding ME 8/2023 meningkat 33% bagi kategori satu hingga lima.Ketua Pengarah Kesihatan Tan Sri Dr Noor Hisham Abdullah berkata perbandingan kes baharu, kes sembuh dan kes kematian COVID-19 antara ME 8/2023 dan ME 9/2023 (26 Feb hingga 4 Mac) menunjukkan bilangan kes baharu meningkat 5.2% iaitu daripada 1,367 kepada 1,438 kes, bilangan kes sembuh menurun 8.8% (1,497 kepada 1,365 kes) dan bilangan kes kematian meningkat 300% (dua kepada lapan kes).“Bagi kes positif COVID-19 yang dipantau Pusat Penilaian COVID-19 (CAC) di seluruh negara pula menunjukkan penurunan dan perbandingan data CAC fizikal yang dilaporkan pada ME 9/2023 berbanding minggu sebelumnya menunjukkan bilangan kedatangan pesakit ke CAC menurun 12.2%.“Sementara bilangan kes COVID-19 baharu yang menjalani pemantauan di rumah meningkat 321.7% dan bilangan kes COVID-19 yang dirujuk CAC ke hospital menurun 14.3%,” katanya dalam kenyataan hari ini.Dr Noor Hisham berkata dari 25 Jan 2020 (ME 4/2020) hingga 4 Mac 2023 (ME 9/2023), kumulatif kes baharu ialah 5,043,626 kes manakala kumulatif kes sembuh sebanyak 4,997,806.“Jumlah kemasukan pesakit COVID-19 ke fasiliti kesihatan bagi setiap 100,000 penduduk kekal pada 2.8% pada ME 9/2023 dari 26 Feb hingga 4 Mac berbanding ME 8/2023,” katanya.Beliau berkata survelan Penyakit Seperti Influenza (ILI) dan Jangkitan Pernafasan Akut Teruk (SARI) bagi COVID-19 oleh Kementerian Kesihatan di lokasi sentinel seluruh negara mendapati 17 sampel ILI dikesan positif COVID-19 dengan kadar positif 2.4% pada ME 9/2023 dan tiada sampel SARI dikesan positif COVID-19 pada minggu sama.

(Rajah menunjukkan jumlah kemasukan pesakit COVID-19 ke fasiliti kesihatan bagi setiap 100,000 penduduk dari ME 10/22 hingga ME 9/23 )


Mesyuarat khas, bincang basmi miskin tegar dilaksana- Rafizi

KUALA LUMPUR, 7 Mac- Mesyuarat khusus akan dilaksana bagi membincangkan langkah terbaik membasmi kemiskinan tegar seluruh negara.  Ia melibatkan wakil pemimpin di 20 daerah termiskin daripada negeri Kelantan, Terengganu, Kedah, Sabah dan Sarawak. Menteri Ekonomi Rafizi Ramli berkata, perkara itu memerlukan kerjasama komprehensif semua pihak bagi memastikan isu kemiskinan dapat diatasi dengan lebih berkesan.  "Pemimpin daripada 20 daerah termiskin di Sabah, Sarawak, Kelantan, Terengganu dan Kedah akan dipanggil untuk duduk berbincang dengan saya supaya mereka membantu keluarga-keluarga ini untuk mengambil peluang dari segi peruntukan dan potensi yang telah disediakan oleh kerajaan dan jangan hanya bising di TikTok."Tetapi usahakan untuk mengenal pasti, bawa mereka (miskin tegar) dan bekerjasama dengan kerajaan untuk kita sama-sama membasmi kemiskinan,"katanya.Beliau menjawab soalan tambahan Ahli Parlimen Jelutong, Sanisvara Nethaji Rayer.  Tambahnya, pelaksanaan Inisiatif Pendapatan Rakyat (IPR) setakat ini kurang mendapat sambutan di negeri-negeri berkenaan.


TUDM masih guna pesawat CN-235, Hercules C-130 dan Airbus A400M

KUALA LUMPUR, 7 Mac- Tentera Udara Diraja Malaysia (TUDM) masih lagi mengoperasikan tiga jenis pesawat Angkut bagi mendukung pelbagai tugasan bantuan logistik pertahanan iaitu pesawat CN-235, Hercules C-130 dan Airbus A400M.  Timbalan Menteri Pertahanan, Adly Zahari berkata pesawat C-130H akan terus beroperasi sehingga tahun 2040 sebelum penggantian pesawat ini yang dilaksanakan secara berperingkat bermula pada Rancangan Malaysia ke 16, RMKe-16.  "Melalui Pelan Pembangunan Keupayaan TUDM 2055 (CAP 55),  pesawat C-130H akan terus beroperasi sehingga tahun 2040 sebelum penggantian pesawat ini yang dilaksanakan secara berperingkat bermula pada RMKe-16. "Kehadiran Pesawat Angkut Strategik A400M yang baharu pada tahun 2015 telah meningkatkan keupayaan dukungan logistik strategik TUDM  dengan jarak rangkuman lebih jauh,"katanya.Adly menjawab pertanyaan ahli parlimen Tanah Merah, Datuk Seri Ikmal Hisham Abdul Aziz.


Akta antimonopoli belum diwujudkan

KUALA LUMPUR, 7 Mac- Akta Anti Monopoli belum diwujudkan di Malaysia kerana saiz pasaran dagangan dalam negara belum cukup besar.Bagaimanapun, Suruhanjaya Persaingan Malaysia (MyCC) boleh menyiasat aduan atau tuduhan penyalahgunaan kuasa monopoli berdasarkan Akta Persaingan 2010.

(Timbalan Menteri Perdagangan Dalam Negeri dan Kos Sara Hidup, Fuziah Salleh)

Jelas Timbalan Menteri Perdagangan Dalam Negeri dan Kos Sara Hidup, Fuziah Salleh, Suruhanjaya Persaingan Malaysia (MyCC) akan menjalankan penyiasatan sekiranya pihak MyCC mendapati terdapat tuduhan penyalahgunaan kuasa dominan atau monopoli dalam pasaran di bawah Seksyen 10 Akta 712. "Oleh kerana ketika ini saiz pasaran dagangan dalam negara kita belum cukup besar, negara kita belum mewujudkan akta antimonopoli.

"Kita tidak ada akta antimonopoli, oleh itu kita tidak boleh menghentikan mereka, melainkan mereka menyalahgunakan kuasa seperti yang saya katakan tadi.

"Sekiranya ada syarikat monopoli yang melakukan perkara itu, bolehlah buat aduan dan kita akan jalankan siasatan," katanya ketika menjawab pertanyaan ahli parlimen Bukit Bintang, Fong Kui Lun.Tambah beliau, MyCC melaksanakan pemantauan dari semasa ke semasa berhubungan penyalahgunaan monopoli terutamanya dalam industri melibatkan beras dan gula.


Program Jualan Rahmah diperluas ke pedalaman

KUALA LUMPUR, 7 Mac- Kementerian Perdagangan Dalam Negeri dan Kos Sara Hidup, KPDN akan memastikan Program Jualan Rahmah akan diperluaskan ke seluruh kawasan Parlimen termasuk kawasan pedalaman. Jelas menterinya, Datuk Seri Salahuddin Ayub, jualan berkenaan akan diadakan empat kali sebulan mengikut keluasan kawasan Parlimen. "KPDN melalui pegawai-pegawai kita akan pastikan kalau nak sewa khemah mungkin melibatkan kos, jadi kita gunakan bangunan-bangunan kerajaan, balai raya, serta pejabat penghulu untuk pastikan rakyat boleh datang dan kita boleh buat Jualan Rahmah itu,"katanya.Tambahnya lagi, sesi libat urus bersama ahli parlimen juga akan diadakan dalam memastikan lokasi yang sesuai untuk diadakan Jualan Rahmah. Sebelum ini, KPDN memperoleh peruntukan sebanyak RM100 juta bagi menjayakan Program Jualan Rahmah dalam Belanjawan 2023 di kesemua 222 kawasan parlimen.


Keputusan UPKK Tahun 2022 Khamis ini

PUTRAJAYA, 7 Mac- Keputusan Ujian Penilaian Kelas KAFA (UPKK) bagi tahun 2022 akan diumumkan oleh Jabatan Kemajuan Islam Malaysia (JAKIM) Khamis ini 9 Mac bermula pukul 4.00 petang.  Ketua Pengarah Jabatan Kemajuan Islam Malaysia (JAKIM), Datuk Hajah Hakimah Mohd Yusoff menerusi satu kenyataan memaklumkan, ibu bapa dan penjaga boleh membuat semakan keputusan calon melalui beberapa kaedah.  Kaedah yang pertama, ibu bapa boleh menghantar khidmat pesanan ringkas (SMS) ke UPKK<jarak>No. MyKid atau Nombor Kad Pengenalan Khas<jarak>Nombor Angka Giliran dan hantar ke nombor talian (15888).  Selain itu, ibu bapa juga boleh melayari laman sesawang di pautan https://semakan.islam.gov.my/ dengan menggunakan Nombor MyKid atau Nombor Kad Pengenalan Khas dan kemudian Nombor Angka Giliran.

(Ketua Pengarah Jabatan Kemajuan Islam Malaysia (JAKIM), Datuk Hajah Hakimah Mohd Yusoff)

Bagi ibu bapa yang ingin mendapatkan Slip Keputusan UPKK Tahun 2022, anda boleh berbuat demikian dengan mendapatkannya daripada pihak sekolah masing-masing bermula Jumaat, 10 Mac bermula pukul 9.30 pagi.  Selain itu, pengumuman keputusan UPKK turut akan dibuat oleh Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar.


Maybank, CIMB beri moratorium enam bulan untuk penduduk terjejas banjir- PM

KUALA LUMPUR, 7 Mac- Beberapa institusi perbankan telah bersetuju untuk melaksanakan moratorium enam bulan melibatkan penduduk terjejas banjir.  Perdana Menteri berkata, langkah tersebut bertujuan meringankan beban mereka selepas ditimpa bencana berkenaan.  "Tentang moratorium, supaya dapat melengahkan bayaran disebabkan keadaan yang terdesak, setakat ini Maybank dan CIMB telah bersetuju untuk memberikan moratorium selama enam bulan, dan kita telah hubungi bank-bank lain juga untuk turut serta,"katanya.Perdana Menteri mejelaskannya dalam sidang Dewan Rakyat hari ini.

(Perdana Menteri ketika menjawab pertanyaan di Parlimen)


160,000kg sisa sampah dikutip SWM di Johor

JOHOR, 7 Mac- Lebih 160,000kg sisa sampah berpunca banjir dikutip SWM Environemnt Sdn Bhd di Johor, setakat ini. Pengurus Besar Korporat SWM Environment, Mohd Norlisam Mohd Nordin berkata, ia hasil operasi pembersihan di enam daerah, antaranya Kluang, Kota Tinggi dan Segamat.

(Sisa sampah berpunca daripada banjir dikutip SWM Environment Sdn Bhd)

Pihaknya memulakan operasi itu di hampir 220 buah Pusat Pemindahan Sementara, PPS termasuk di luar kawasan perkhidmatan syarikat konsesi sejak banjir melanda negeri itu. 330 unit tong sampah beroda diaktifkan bagi melancarkan operasi pembersihan. Operasi dibantu hampir 100 pegawai dan anggota termasuk daripada Pihak Berkuasa Tempatan.

SWM Environment turut menyarankan supaya setiap pemilik premis melaporkan kehilangan tong sampah beroda (TSB) kepada polis sekiranya tong yang dibekalkan kepada mereka hanyut atau rosak akibat bencana banjir.

"Setiap pemilik premis perlu mengemukakan permohonan penggantian TSB bersama salinan laporan polis berkenaan secara dalam talian di laman sesawang www.swmenvironment.com," katanya.

Pertanyaan lanjut berhubung prosedur penggantian TSB boleh hubungi Talian Indahkan Malaysia 1-800-88-7472 atau WhatsApp di talian 012-618 0082.


Contohi pesawah di Selangor guna teknologi moden

SEKINCHAN, 7 Mac- Pesawah di seluruh negara digalakkan mencontohi pesawah di Selangor dalam menguruskan sawah mereka dengan mengaplikasikan teknologi kecerdasan buatan dan internet kebendaan bagi meningkatkan hasil tuaian padi.Menurut Menteri Pertanian dan Keselamatan Makanan, Datuk Seri Mohamad Sabu, pesawah padi di Kuala Selangor dan Sabak Bernam berjaya mengeluarkan antara enam hingga 10 tan metrik padi sehektar untuk satu musim dengan menggunakan teknologi tersebut."Saya meninjau sendiri bagaimana hasil padi dengan teknologi moden begitu tinggi sekali sehingga mencapai enam hingga 10 tan satu hektar."Kalau semua tempat di negara ini kita capai enam tan kita sudah mencukupi beras di Malaysia. Kalau kita sudah melebihi enam tan 10 tan sehektar kita boleh eksport beras," kata beliau ketika melawat Jelapang Padi Selangor di Sekinchan. Tambah Mohamad, usaha-usaha ini akan dipertingkat untuk membimbing pesawah meningkatkan hasil tuaian padi dengan menggunakan teknologi moden.Menurut beliau kementeriannya juga sedang bergerak ke arah penggunaan baja organik berbanding baja kimia selain menukar racun yang tidak sesuai.

(Datuk Seri Mohamad berkata contohi pesawah di Selangor guna teknologi moden)


KPDN cadang pasar raya jual barang mampu milik diwujudkan

KUALA LUMPUR, 7 Mac- Menteri Perdagangan Dalam Negeri dan Kos Sara Hidup, Datuk Seri Salahuddin Ayub mencadangkan supaya sebuah pasar raya yang hanya menjual barangan mampu milik diwujudkan. Jelasnya, ia dapat membantu golongan yang memerlukan untuk memperolehi barangan mampu milik dengan mudah. "Kenapa tidak kita cuba wujudkan pasar raya yang menjual barangan mampu milik. 10 tahun lalu saya pernah melawat pasar raya yang menjual barangan mampu milik di UK dan AS, kerana kadang-kadang barang-barang ini yang mahal adalah jenama tapi kualiti itu tetap sama."Jadi, mereka buat pasar raya besar untuk golongan yang memerlukan jadi pelanggan dan keuntungannya amat menarik untuk kita turut serta,"katanya.Tambahnya lagi, sesi libat urus akan diadakan bersama pihak terlibat dalam aspek pelaburan untuk mewujudkan pasaraya berkenaan. Datuk Seri Salahuddin menjawab pertanyaan ahli parlimen Rasah, Cha Kee Chin dalam sidang Dewan Rakyat, hari ini.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)


Lebih 42,000 penduduk terjejas banjir masih berada di PPS

KUALA LUMPUR, 7 Mac- Jumlah mangsa banjir di tiga negeri iaitu Johor, Pahang dan Melaka sedikit berkurangan dengan 42,909 orang ditempatkan di 234 pusat pemindahan sementara (PPS) setakat pukul 8.00 pagi, berbanding 53,040 orang, semalam. Jawatankuasa Pengurusan Bencana Negeri (JPBN) Johor memaklumkan 39,620 orang ditempatkan di 210 PPS di kesemua sembilan daerah.Daripada sembilan daerah, tiga daerah paling teruk terjejas adalah Batu Pahat melibatkan 22,209 orang, diikuti Muar dengan 5,094 orang dan Segamat 4,036 orang.

Di Pahang, Sekretariat JPBN melaporkan seramai 2,684 penduduk terkesan masih berada di 18 PPS di Rompin manakala 13 lagi ditempatkan di sebuah PPS di Maran. Manakala di Melaka, jumlah mangsa banjir di Jasin meningkat sedikit kepada 605 mangsa daripada 161 keluarga berbanding 593 mangsa daripada 160 keluarga, semalam.


Ras Adiba antara penerima Anugerah Wanita Berani Antarabangsa 2023

KUALA LUMPUR, 6 Mac- Senator Datuk Ras Adiba Radzi diumumkan sebagai antara penerima Anugerah Wanita Berani Antarabangsa (IWOC) bagi 2023 yang dijadualkan berlangsung di White House pada Rabu ini. Menurut kenyataan yang dikeluarkan oleh Jabatan Negara Amerika Syarikat (AS) hari ini, Setiausaha Negara Anthony J.Blinken dan Wanita Pertama AS Jill Biden akan menjadi hos acara tahunan itu. “Majlis Anugerah IWOC akan memberi penghormatan kepada sekumpulan 11 wanita luar biasa dari seluruh dunia yang berusaha membina masa depan lebih cerah untuk semua,” katanya.

Kenyataan itu menyebut Ras Adiba telah menghabiskan kebanyakan masa profesionalnya untuk memajukan serta mempromosi hak asasi manusia tanpa mementingkan diri sendiri dengan membantu populasi rentan dan menggunakan pelbagai platform untuk mengetengahkan ketidakadilan dalam masyarakat di Malaysia. Pada Mei 2020, beliau dilantik sebagai senator bagi mewakili golongan kurang upaya.Pada November 2020, Ras Adiba menjadi wanita pertama dilantik sebagai Pengerusi Pertubuhan Berita Nasional Malaysia (Bernama) yang merupakan momen bersejarah kerana Malaysia kekurangan pemimpin kaum hawa lebih-lebih lagi daripada golongan kurang upaya.Ras Adiba juga pernah mewakili negara dalam acara menembak pada temasya sukan paralimpik dan mengabadikan namanya dalam Buku Rekod Malaysia kerana melakukan perjalanan sejauh 420 kilometer dengan berkerusi roda selama 13 hari dari Johor Bharu ke Putrajaya.Penerima lain anugerah berprestij itu termasuk Dr Zakira Hekmat dari Afghanistan, Alba Rueda dari Argentina dan Donis Rios dari Costa Rica.- BERNAMA


Payung Rahmah, 30 pasar raya besar sertai inisiatif

PUTRAJAYA, 7 Mac- Kira-kira 30 pasar raya besar di seluruh negara telah menyertai inisiatif Payung Rahmah sejak dilancarkan Januari lalu.

Menerusi inisiatif Payung Rahmah, golongan B40 dapat berjimat sehingga RM24.00 apabila membeli 12 jenis barangan asas di pasar raya yang menyertai inisiatif itu.Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, penyertaan menggalakkan daripada pemain industri membantu menangani masalah beban kos sara hidup golongan B40 dan miskin tegar.

"Hampir semua pasar raya besar seperti Mydin, Econsave Lotus, Aeon, NSK, 99 Speedmart dan banyak lagi", katanya kepada media selepas melancarkan program Rahmah Raya AEON Co (M) Bhd.Mengenai inisiatif Menu Rahmah pula, Datuk Seri Salahuddin melahirkan penghargaan kepada pengusaha gerai dan restoran yang mengekalkan kualiti hidangan makanan walaupun dijual pada harga RM5.00 ke bawah.Sementara itu, Kementerian Perdagangan Dalam Negeri dan Kos Sara Hidup juga memberi jaminan bekalan barang kawalan khususnya ayam dan telur mencukupi bagi menampung permintaan tinggi menjelang Ramadan dan Aidilfitri.Datuk Seri Salahuddin Ayub berkata, pihaknya bekerjasama dengan Kementerian Pertanian dan Keterjaminan Makanan untuk memastikan bekalan barang kawalan itu mencukupi."Setakat ini, minggu lalu, data-data daripada Kementerian Pertanian menunjukkan kita bersedia untuk ke arah mencukupkan bekalan menjelang Hari Raya. "Bekalan ini turun naik, jadi saya rasa bekalan ayam itu stabil dan kita kena pastikan agar telur juga akan cukup menjelang Hari Raya", katanya.


Perpaduan di Malaysia sederhana, terkawal

KUALA LUMPUR, 7 Mac- Tahap perpaduan di Malaysia sederhana dan terkawal.Menurut Kajian Indeks Perpaduan Kaum Kebangsaan (IPNas), tahap integrasi sosial negara pada 2022 mencecah 0.629, iaitu lebih tinggi berbanding 2018. Demikian dinyatakan Menteri Perpaduan Negara, Datuk Aaron Ago Dagang dalam Program Naratif Khas di TV1 malam tadi."Indeks Perpaduan terkini adalah naik sedikit daripada 2018. Kalau 2018, 0.57 seperti itu, sekarang kita di angka 0.629 iaitu tahap sederhana dan terkawal.

(Menteri Perpaduan Negara, Datuk Aaron Ago Dagang)

"Jadi, perpaduan di negara ini terkawal. Elemen yang dikaji dalam hal itu adalah sangat kompleks. Kadangkala saya pun sukar hendak memahami semuanya. "Kementerian Perpaduan Negara bersama Universiti Kebangsaan Malaysia (UKM) mengadakan kajian. Kajian akan datang pada 2024, dua tahun akan dari sekarang, kita akan buat kajian lagi", katanya.Katanya, kementeriannya mengadakan banyak program yang mampu memperkukuhkan keharmonian dalam kalangan rakyat Malaysia. "Dalam semarak perpaduan Malaysia Madani ini, kita mengadakan pelbagai program. Pertama adalah jati diri yang dikatakan dalam semarak kenegaraan. Kita rasa kita milik negara ini. "Kedua, adalah semarak perpaduan. Dalam semarak perpaduan ini kita mengadakan pelbagai aktiviti yang melibatkan semua etnik, semua agama untuk datang bersama mengadakan pelbagai aktiviti yang dapat menyemarakkan dalam kalangan semua bangsa dan agama", katanya.Tambah beliau, Rukun Tetangga turut berperanan untuk memupuk perpaduan dalam kalangan masyarakat yang terdiri dari pelbagai aspek kehidupan seperti latar belakang sejarah, bahasa, budaya dan agama.


Gangguan LRT Laluan Kelana Jaya: Rel alternatif diaktifkan

KUALA LUMPUR, 7 Mac- Rapid Rail telah mengaktifkan perkhidmatan rel altenatif susulan perkhidmatan Transit Aliran Ringan (LRT) Laluan Kelana Jaya mengalami gangguan bekalan kuasa pada 7.50 minit malam tadi.Perkhidmatan rel altenatif itu beroperasi dengan semua tren dari arah Putra Heights berpatah balik ke Stesen LRT Pasar Seni. Manakala tren dari arah Gombak berpatah balik ke Stesen LRT Damai.Rapid Rail dalam kenyataan berkata, Perkhidmatan LRT Laluan Kelana Jaya mengalami gangguan akibat masalah bekalan kuasa melibatkan lima stesen bawah tanah antara stesen LRT Ampang Park dan Masjid Jamek.Gangguan menyebabkan fasiliti seperti lif, eskalator dan lampu tidak dapat berfungsi di stesen terlibat.Kenyataan itu turut memaklumkan kerja-kerja mengenal pasti punca gangguan sedang giat dijalankan.


KPK pertingkat eksport produk hiliran minyak sawit, derivatif

KUALA LUMPUR, 7 Mac- Kementerian Perladangan dan Komoditi (KPK) bersama-sama agensi yang berkaitan akan terus meningkatkan eksport produk hiliran minyak sawit dan derivatif.

Timbalan Perdana Menteri yang juga Menteri Perladangan dan Komoditi, Datuk Seri Fadillah Yusof berkata dasar sifar sisa lanjutan telah dibangunkan yang melibatkan sejumlah besar sisa buah sawit.Ini termasuk kulit isirung sawit dan serat mesokarpa daripada tandan buah segar kelapa sawit, dahan buah kosong dan bahan lain akan digunakan.

(Timbalan Perdana Menteri, Datuk Seri Fadillah Yusof)

"Minyak sawit menjadi tonggak utama ekonomi Malaysia kerana ia bukan sahaja membawa hasil eksport bernilai tinggi, tetapi juga menyediakan pekerjaan langsung kepada lebih 650,000 orang termasuk kira-kira 450,000 pekebun kecil", katanya.

Tambahnya, jumlah nilai eksport minyak sawit dan produk sawit pada tahun 2022 adalah berjumlah RM130 bilion iaitu 8.4 peratus daripada jumlah nilai eksport di Malaysia.KPK telah melaksanakan semua inisiatif utama dengan visi memajukan sektor komoditi pertanian Malaysia bagi merealisasikan kemakmuran bersama dan pembangunan mampan di seluruh rantaian nilai.Minyak sawit juga adalah salah satu industri utama Malaysia dan penyumbang pendapatan eksport terbesar daripada sektor pertanian di Malaysia.Beliau berkata demikian ketika berucap pada Majlis Makan Malam Perniagaan Kumpulan Syarikat Gamalux 2023 di ibu negara.


Program Perlindungan & Rondaan Biodiversiti: 240 kes direkodkan

KUALA LUMPUR, 6 Mac- Sebanyak 240 kes direkodkan di bawah operasi penguatkuasaan Program Perlindungan dan Rondaan Biodiversiti (BP3) bagi tempoh 2019 hingga tahun lepas, di seluruh semenanjung.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata operasi berkenaan juga berjaya menahan seramai 460 pesalah membabitkan warganegara serta warga asing.Warga asing membabitkan individu dari Myanmar, Kemboja, Thailand, Vietnam, China, Bangladesh, Sudan, Pakistan dan Indonesia.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad)

"Yang melibatkan tangkapan 349 orang pesalah warganegara dan 11 warga asing dengan jumlah sitaan RM112 juta bukan jumlah yang kecil. selain itu, 1875 jerat dijumpai telah dimusnahkan," kata Nik Nazmi selepas Penyampaian Watikah Pelantikan Renjer Komuniti di bawah BP3, di sini.Operasi BP3 bertujuan membanteras pencerobohan, pembalakan haram serta pemburuan hidupan liar di kawasan hotspot melibatkan pelbagai agensi.Antara kawasan hotspot tersebut melibatkan kawasan Taman Negara, Hutan Rizab Hidupan Liar, taman-taman negeri, hutan simpan kekal serta tapak Ramsar. Terdahulu dalam majlis berkenaan, seramai 120 anggota renjer komuniti baharu dilantik dalam kalangan veteran Angkatan Tentera Malaysia, veteran PDRM, masyarakat Orang Asli serta komuniti setempat. "Seperti diumumkan oleh Perdana Menteri, Datuk Seri Anwar Ibrahim menerusi Belanjawan 2023, RM50 juta telah diperuntukkan bagi inisiatif perluasan renjer komuniti dan bilangan renjer komuniti pada tahun ini akan ditingkatkan kepada 1,500 orang.

"Kita percaya bahawa pelantikan renjer dalam kalangan komuniti ini dapat mengukuhkan penguatkuasaan," katanya.


Cukai: Individu, syarikat culas perlu disiasat

(Foto fb Datuk Seri Anwar Ibrahim)

Cyberjaya, 6 Mac- Perdana Menteri, Datuk Seri Anwar Ibrahim mahu Lembaga Hasil Dalam Negeri (LHDN) menyiasat individu atau syarikat yang cuba mencari helah untuk mengelak daripada membayar cukai.Ini bagi memastikan mereka yang wajib membayar cukai tidak culas atau terlepas daripada tanggungjawab tersebut.Beliau yang juga Menteri Kewangan berkata, tanpa mengira individu itu sahabatnya atau penyokongnya, LHDN wajib 'mengejar' mereka supaya menjelaskan cukai.

(Perdana Menteri menyampaikan ucapan pada Sambutan Hari Hasil Ke-27 di ibu pejabat LHDN/BERNAMA)

"Rakyat sama ada kecil atau maha kaya tunduk kepada hukum dan tidak terlepas daripada membayar cukai. "Tanggungjawab LHDN memastikan orang atasan membayar cukai, kalau dapat dilaksanakan, saya percaya hasil kita akan terus meningkat lebih daripada prestasi yang cukup baik dicatatkan tahun lalu," katanya semasa berucap pada Majlis Perasmian Sambutan Hari Hasil Ke-27 di Cyberjaya. Dalam pada itu, beliau turut mengingatkan semua warga LHDN supaya tidak terjerumus dalam gejala rasuah.Turut hadir, Timbalan Menteri Kewangan, Datuk Seri Ahmad Maslan dan Ketua Pegawai Eksekutif LHDN, Datuk Dr Mohd Nizom Sairi.


Mentega Terbang: Perjumpaan bersama pihak penstriman video dalam talian akan dilakukan

SHAH ALAM, 6 Mac- Perjumpaan dan perbincangan bersama pihak penstriman video dalam talian akan dilakukan bagi membendung penyebaran filem yang berunsur keganasan, lucah dan menyentuh sensitiviti agama.Menteri Komunikasi dan Digital Fahmi Fadzil berkata, pihaknya memandang serius isu filem Mentega Terbang yang mencetuskan kontroversi kerana didakwa mempersenda agama Islam.

(Menteri Komunikasi dan Digital, Fahmi Fadzil)

Jelasnya, filem berkenaan sudah dikeluarkan daripada aplikasi penstriman dalam talian sejak 27 Februari lalu.Perbadanan Kemajuan Filem Nasional (FINAS) dan Suruhanjaya Komunikasi dan Multimedia Malaysia (SKMM) kini sedang melakukan siasatan menyeluruh sebelum mengambil tindakan undang-undang terhadap produksi filem berkenaan. "Ini satu perkara berkenaan isu keselamatan awam, isu yang kita tidak akan berkompromi. Maka kita akan memantau keadaan, sekiranya perlu kita akan memanggil penyedia perkhidmatan sekiranya berlaku sebarang perlanggaran sedia ada", katanya kepada media selepas sesi Townhall Rakyat di Shah Alam. Beliau mengingatkan penggiat filem tanah air agar menghormati undang-undang terpakai terhadap karya yang dihasilkan.

Sejak minggu lalu, filem Mentega Terbang arahan sutradara muda, Khairil Anwar, tular selepas dikecam mengandungi babak yang menyentuh sensitiviti umat Islam.


Johor rekod mangsa kelima maut akibat banjir

MERSING, 6 Mac- Johor merekodkan mangsa maut kelima akibat banjir.

Mayat seorang wanita, 23 tahun yang dilapor terperangkap di dalam kereta, selepas kenderaannya yang melalui kawasan banjir hanyut dibawa arus, ditemukan pasukan mencari dan menyelamat malam tadi.  Kejadian berlaku di Kilometer 28 Jalan Nitar-Kahang di Mersing.  Komander Operasi dari Balai Bomba dan Penyelamat (BBP) Mersing, Penolong Penguasa Bomba Abdul Muiz Mukhtar memaklumkan, pasukan SAR terlebih dahulu menemui kenderaan mangsa kira-kira 6.50 petang, selepas 12 jam kejadian berlaku.  Kenderaan jenis Perodua MyVi itu ditemui 15 meter dari lokasi kejadian.

(Johor merekodkan mangsa maut kelima akibat banjir)

Mayat mangsa yang terperangkap di dalam kenderaan tersebut dapat dikeluarkan selepas kira-kira pukul 10.20 malam sebelum diserahkan kepada pihak polis.  Operasi melibatkan 11 anggota dari BBP Mersing dan BBP Endau dibantu satu Fire Rescue Tender (FRT), satu Unit Bantuan Perkhidmatan Kecemasan (EMRS), dua pacuan empat roda serta sebuah bot.  Turut terlibat Pasukan Penyelamat di Air dari BBP Skudai serta polis daerah Mersing.  Sejak minggu lalu, seramai empat individu dilapor maut akibat banjir di Johor.  Mangsa ialah K Sarathkumar di Kluang pada 1 Mac, manakala Lee Amo Yee, Tan Sue Ke dan Fatimah Anthony di Segamat, 2 Mac lalu.


KUALA LUMPUR, 6 Mac- Ringgit ditutup tinggi sedikit berbanding dolar AS hari ini berikutan minat belian yang diperbaharui di tengah-tengah permintaan yang menurun untuk dolar AS berikutan hasil Perbendaharaan AS yang lebih lemah, kata seorang penganalisis.Pada 6.00 petang, mata wang tempatan meningkat sedikit kepada 4.4760/4800 berbanding dolar AS 4.4765/4780 ketika ditutup pada Jumaat lepas.Pengarah Urusan SPI Asset Management Stephen Innes berkata terdapat beberapa spekulasi negatif terhadap ringgit telah berakhir.“Data AS alternatif hingga Februari menunjukkan bahawa pemulihan pembuatan dan perumahan mungkin sudah berakhir.“Oleh itu, hasil Perbendaharaan AS terus merosot minggu lalu berikutan jangkaan data ekonomi AS Februari kembali rendah,” katanya kepada Bernama.Sementara itu, Ketua Ekonomi, Analisis Pasaran dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata pelabur berhati-hati kerana kebimbangan terhadap Rizab Persekutuan (Fed) AS yang cenderung menaikkan kadar faedah akan terus menentukan hala tuju pasaran."Nampaknya pendirian itu akan berterusan dan ini akan menyokong dolar AS," katanya.Beliau berkata data senarai gaji bukan ladang (NFP) AS pada hari Jumaat dan mesyuarat jawatankuasa dasar monetari Bank Negara Malaysia (BNM) Khamis adalah antara perkara penting minggu ini.

(Ringgit ditutup tinggi sedikit berbanding dolar AS)

Beliau menjangkakan BNM mengekalkan kadar dasar semalaman (OPR). Mohd Afzanizam berkata pelabur juga akan memantau dengan teliti mesyuarat Jawatankuasa Pasaran Terbuka Persekutuan AS yang akan datang dari 21 Mac hingga 22 Mac.Ringgit diniagakan rendah berbanding sekumpulan mata wang utama. Mata wang tempatan itu merosot berbanding yen Jepun kepada 3.2895/2927 daripada 3.2877/2890 ketika ditutup pada Jumaat, menurun berbanding pound Britain kepada 5.3842/3890 daripada 5.3642/3660 sebelumnya, dan susut berbanding euro daripada 4.74875/4.758 /7503.Sementara itu, ringgit juga kebanyakannya diniagakan lebih rendah berbanding beberapa mata wang Asean.Ia susut berbanding dolar Singapura kepada 3.3259/3294 daripada 3.3255/3269 pada akhir minggu lepas, merosot berbanding baht Thailand kepada 12.9626/9810 daripada 12.8998/9105, turun berbanding rupiah Indonesia kepada 292.50/293.0 daripada 292.30/292.60.Mata wang tempatan tidak berubah berbanding peso Filipina pada 8.16/8.17. -BERNAMA


Lawatan kerja dua hari Ahmad Zahid ke Sarawak

KUCHING, 6 Mac- Timbalan Perdana Menteri, Datuk Seri Dr. Ahmad Zahid Hamidi tiba di Kuching petang tadi untuk lawatan kerja selama dua hari ke Sarawak.Pesawat khas yang membawa beliau selamat mendarat di Lapangan Terbang Antarabangsa Kuching (KIA) kira-kira pukul 5.30 minit petang.Ketibaan Ahmad Zahid disambut oleh Timbalan Premier Sarawak, Datuk Amar Douglas Uggah Embas yang juga Menteri Infrastruktur dan Pembangunan Pelabuhan dan Timbalan beliau, Aidel Lariwoo.  Beliau yang juga Menteri Kemajuan Desa dan Wilayah (KKDW) dijadual untuk menghadiri Mesyuarat Penyelarasan KKDW bersama Kerajaan Sarawak bertempat di Wisma Bapa Malaysia, Petra Jaya di sini pada Selasa.  Beliau dijadual meneruskan lawatan ke Kota Kinabalu, Sabah pada sebelah petang.

(Ahmad Zahid tiba di Lapangan Terbang Antarabangsa Kuching)


Pokok Rhu kekalkan ekosistem bumi

KEMAMAN, 6 Mac- Sebanyak 500 pokok Rhu ditanam oleh pihak Majlis Perbandaran Kemaman (MPK), di sepanjang Pantai Teluk Mak Nik pagi tadi bagi tujuan mencantikkan pantai, ia juga dapat menjaga persekitaran alam sekitar dan mengekalkan ekosistem bumi dalam jangka masa yang panjang. Program Penanaman Pokok itu diadakan di sekitar Kemaman, kerana bandar tersebut dilabelkan sebagai bandar rendah karbon menjelang tahun 2035 sempena Pemasyhuran Majlis Perbandaran Kemaman ke 21.  Program tersebut merupakan program susulan yang dianjurkan bersama Jabatan Alam Sekitar (JAS) Negeri Terengganu, sempena Program Penghijauan, Kempen Penanaman 100 juta pokok peringkat Negeri Terengganu 2022 yang dirasmikan pada 29 Oktober 2022 lalu. Yang Dipertua Majlis Perbandaran (YDP) Kemaman, Ahmad Nazwawi Harun berkata, "penduduk sekitar Kemaman sudah menunjukan rasa prihatin dan komitmen ke arah perlindungan alam sekitar melalui aktiviti penanaman pokok. "Selain itu, ia juga dapat melindungi dan memelihara alam sekitar yang juga merupakan khazanah paling berharga dalam negara dan juga dunia," katanya pada program yang turut dirasmikan oleh Pengerusi Jawatankuasa Kebajikan, Pembangunan Wanita, Keluarga Dan Perpaduan Nasional, Hanafiah Mat.  Turut hadir, Pegawai Daerah Kemaman, Ahmad Farhan Abdul Wahab; Ketua Polis Daerah Kemaman, Superintendan Hanyan Ramlan dan ahli Majlis Perbandaran Kemaman bagi memeriahkan program tersebut.  Ahmad Nazwawi berkata, program tersebut akan diteruskan di Bandar Baru Kijal dan Pantai Penunjuk Kijal dalam tempoh terdekat.

(Ahmad Nazwawi Harun merasmikan Program Penanaman Pokok di Kemaman)


Mentega Terbang perlekeh agama, promosi budaya “tak apa” polis buka kertas siasatan

KUALA LUMPUR, 6 Mac- Filem kontroversi Mentega Terbang dilihat sebagai cubaan mempromosi budaya "TAK APA” dalam kalangan masyarakat majmuk khususnya umat Islam.Justeru Ketua Wanita UMNO, Datuk Seri Dr. Noraini Ahmad mengutuk sekeras-kerasnya penerbitan filem kontroversi itu secara jelas bukan sahaja mempunyai unsur-unsur tidak wajar untuk tatapan umum masyarakat di negara ini, tetapi telah menghina dan memperlekehkan kesucian agama Islam.“Impak penyebaran filem itersebut amat besar kerana ia boleh memesongkan akidah dan mengelirukan umat Islam terutama anak muda,” katanya menerusi satu kenyataan.Tegas Noraini, tayangan filem berdurasi 45 minit itu juga tidak boleh dinormalisasikan di negara ini.Beliau turut menggesa kerajaan dan pihak berkuasa mengambil tindakan tegas terhadap semua pihak yang terlibat dalam pembikinan filem kontroversi Mentega Terbang itu.Beliau juga turut menggesa kerajaan menubuhkan satu jawatankuasa khas untuk mengkaji, memperhalusi dan menambahbaik garis panduan sedia ada serta bentuk-bentuk penguatkuasaan undang-undang supaya perkara ini tidak berulang pada masa akan datang.

“Dalam kita merancakkan industri kreatif di negara ini, perlu ada satu mekanisme yang jelas sebelum mana-mana filem ditayangkan bagi mengekalkan keharmonian dan perpaduan rakyat di negara ini,” katanya.Sementara itu Polis Diraja Malaysia (PDRM) memaklumkan telah menerima sebanyak lapan laporan polis dan satu kertas siasatan telah dibuka. Dalam kenyataan ringkas Setiausaha Polis Malaysia (SUPM) berkaitan filem itu kepada media, kes disiasat oleh Unit Siasatan Jenayah Terkelas (USJT), D5 Bukit Aman bawah Seksyen 298A KK, Seksyen 505 (b)KK dan Seksyen 233 AKMM 1998. “Kes masih dalam siasatan pihak USJT dan sebarang perkembangan akan dimaklumkan kelak,” menurut kenyataan itu.Filem terbitan Anomalist Production dan Meng Kheng Entertainment itu telah disiarkan di platform Viu, namun tayangannya ditarik balik pada 27 Februari lalu. Filem Mentega Terbang diarahkan, Mohd Khairi Anwar Jailani juga selaku penulis skrip.


Polis kesan empat individu kes penipuan pelaburan dalam talian

SEREMBAN, 6 Mac- Polis Negeri Sembilan sedang mengesan empat orang individu yang dipercayai dapat membantu siasatan berkenaan 25 kes penipuan pelaburan tidak wujud di Facebook yang dilaporkan pada Februari tahun ini di seluruh negara. Menurut Ketua Polis Negeri Sembilan Datuk Ahmad Dzaffir Mohd Yussof, pelaburan yang menjanjikan pulangan tinggi itu melibatkan kerugian sebanyak RM5.3 juta. "Pihak Polis Kontinjen Negeri Sembilan telah menerima dua laporan polis yang melibatkan dua orang mangsa yang mendakwa telah ditipu dalam pelaburan yang ditawarkan melalui Facebook mangsa."Kemudiannya mangsa telah dimasukkan ke dalam group whatsapp dan seterusnya ditawarkan pelaburan yang menjanjikan pulangan yang tinggi dua kertas siasatan berbeza telah dibuka di bawah seksyen 420," katanya dalam sidang media Siasatan Kes-Kes Jenayah Komersil Negeri Sembilan Tahun 2022 di Ibu Pejabat Polis Kontinjen, di sini.  Tambahnya kesemua suspek tersebut merupakan lelaki pelbagai bangsa yang berusia lingkungan 55 tahun hingga 27 tahun.  Beliau berharap agar orang ramai yang mengenali atau mempunyai maklumat berkenaan individu-individu ini agar menyalurkan maklumat terus kepada pegawai penyiasat atau terus ke mana-mana balai polis yang berdekatan.


Penduduk terjejas banjir di Johor catat penurunan

JOHOR, 6 Mac- Penduduk terjejas banjir di Johor merekodkan penurunan setakat 4.00 petang.  Seramai 43,270 orang kini berlindung di 226 pusat pemindahan sementara (PPS), berbanding 49,543 orang, tengah hari tadi.  Pengerusi Jawatankuasa Pengurusan Bencana Negeri Tan Sri Dr Azmi Rohani berkata, bagaimanapun penduduk di Batu Pahat meningkat kepada 21,164 orang berbanding 21,020 orang.  Di segamat turun kepada 7,906 orang, Muar 4,105 orang, Kluang 3,515 dan Tangkak 3,303 orang.  Di Kota Tinggi juga turun kepada 1,847 orang manakala di Mersing 1,165 orang.  Pontian 174 orang dan Johor Bahru tinggal 38 orang.  Setakat ini, empat kematian dilaporkan di Johor akibat banjir.


Wanita hilang, selepas kenderaan terlibat kemalangan

MERSING, 6 Mac- Seorang wanita dilaporkan hilang, selepas kenderaan dipandunya terbabas dan dibawa arus banjir, di Jalan Nitar Utama, Mersing, kira-kira 6.50 pagi tadi.Ketika ini, operasi mencari dan menyelamat masih dijalankan melibatkan lokasi di Felda Nitar 1 dan Felda Nitar 2.Komander Operasi dari Balai Bomba dan Penyelamat (BBP) Mersing Penolong Penguasa Bomba Abdul Muiz Mukhtar memaklumkan, mangsa yang belum dikenal pasti identitinya itu dipercayai memandu sebuah kereta jenis Perodua MyVi sebelum terbabas di tebing jalan semasa paras air kira-kira 1.2 meter.Operasi itu melibatkan 11 anggota dari BBP Mersing dan BBP Endau dan dibantu satu Fire Rescue Tender (FRT), satu Unit Bantuan Perkhidmatan Kecemasan (EMRS), dua pacuan empat roda serta sebuah bot.Sehingga petang tadi, belum ada tanda-tanda penemuan kenderaan serta mangsa.Sejak minggu lalu, seramai 4 individu dilapor maut akibat banjir di Johor.Mangsa melibatkan K Sarathkumar di Kluang pada 1 Mac manakala Lee Amo Yee, Tan Sue Ke dan Fatimah Anthony di Segamat, 2 Mac lalu.

(Operasi mencari dan menyelamat wanita yang dilaporkan hilang)


2,833 kes jenayah komersial dilaporkan

SEREMBAN, 6 Mac- Sejumlah 2,833 kes jenayah komersial dilaporkan sepanjang tahun 2022 melibatkan kerugian sebanyak RM62.51 juta.  Ketua Polis Negeri Sembilan Datuk Ahmad Dzaffir Mohd Yussof berkata, jumlah itu menunjukkan peningkatan sebanyak 107 kes dengan pertambahan kerugian RM19.39 juta. "Terdapat tiga jenis kes yang menunjukkan peningkatan iaitu bagi kes penipuan telekomunikasi sebanyak 318, kes penipuan pelaburan tidak wujud sebanyak 93, kes e financial fraud sebanyak 38. "Dua kes menunjukkan peningkatan kerugian iaitu kes belian dalam talian atau pun e-dagang sebanyak RM1.55 juta dan kes tipu pelaburan sebanyak RM862,000," katanya pada sidang media khas di Ibu Pejabat Polis Kontinjen, Seremban.  Tambahnya bagi dua bulan pertama tahun ini seramai 232 orang telah ditangkap dan 196 orang telah pun dituduh di mahkamah atas pelbagai kesalahan jenayah komersial.


Peruntukan RM2 juta naik taraf dua pasar awam Langkawi

LANGKAWI, 6 Mac- Kementerian Pembangunan dan Kerajaan Tempatan (KPKT) dalam usaha menaik taraf dua buah pasar awam di Pulau Langkawi melibatkan peruntukan RM2 juta .  Jumlah itu turut merangkumi projek baik pulih termasuk pencahayaan, pemasangan kipas siling selain landskap di tiga buah medan selera yang menjadi tumpuan pelancong dan penduduk tempatan. Menterinya, Nga Kor Ming berkata ia disalurkan kepada Majlis Perbandaran Langkawi Bandaraya Pelancongan (MPLBP) dan dijangka siap sepenuhnya menjelang Oktoberdepan. "Semua akan mengalami naik taraf dan kerjanya akan bermula dan jika boleh, Insya-Allah siap menjelang akhir tahun ini."Tidak boleh tunggu, kita kena cepat jika boleh siaplah sebelum bajet bulan Oktober supaya kita dapat memantau dan pastikan kerja-kerja pelaksanaannya dapat dijalankan dengan teratur dan pantas," katanya selepas sesi walkabout di Pasar Awam Kuah dan Pasar Awam Padang Matsirat di Langkawi.  Projek itu kelak bakal memanfaatkan lebih 100 peniaga pasar awam dan pengusaha kedai makan di lima lokasi terpilih.


130 kejadian bencana dikesan di tiga negeri -JKR

KUALA LUMPUR, 6 Mac- Jabatan Kerja Raya (JKR) memaklumkan 130 kejadian bencana dikesan di Johor, Pahang dan Negeri Sembilan setakat 10 pagi tadi.JKR dalam kenyataan hari ini memaklumkan 98 daripadanya adalah bencana banjir, cerun runtuh (21), jalan mendap (enam), jalan runtuh (empat) dan satu jambatan runtuh ataupun rosak.“Sebanyak 94 kejadian bencana berlaku di Johor, Pahang (29) dan Negeri Sembilan (tujuh),” menurut kenyataan itu.

Sementara itu, Jabatan Meteorologi Malaysia (MetMalaysia) pada tengah hari ini mengeluarkan amaran hujan berterusan tahap waspada bagi beberapa kawasan di Sarawak hingga esok.Ia melibatkan kawasan Kuching, Serian, Samarahan, Sri Aman, Betong, Sarikei, Sibu, Kanowit, Tanjung Manis, Daro dan Matu. -BERNAMA


Tiada masalah bekalan elektrik dan air di Johor ketika banjir

MUAR, 6 Mac - Bekalan elektrik dan air di seluruh Johor dan semua pusat pemindahan sementara(PPS) di negeri itu adalah mencukupi.  Sebanyak 46 loji bekalan air milik Syarikat Air Johor (SAJ) beroperasi dengan baik dengan 28 tangki air turut disediakan untuk melaksanakan penghantaran bekalan ke semua lokasi terlibat banjir.  Exco Kerja Raya, Pengangkutan dan Infrastruktur, Mohamad Fazli Mohamad Salleh berkata penduduk di PPS menghadapi masalah tekanan air rendah berikutan jumlah penduduk terjejas yang ramai di PPS, sekali gus meningkatkan penggunaan air.  "Semua PPS tiada gangguan bekalan air cuma mungkin tekanan air sedikit rendah dan pihak SAJ akan menghantar tangki untuk penggunaan lebih banyak di kawasan PPS. Semua PPS dapat bekalan mencukupi cuma beberapa PPS guna bantuan alat set generater ada, tiga lokasi guna set generater namun begitu penggunaan masih mencukupi," kata Mohamad Fazli di sini.

(Mohamad Fazli bercakap kepada pemberita selepasMesyuarat Task Force Banjir Negeri Johor,di sini)

Mengenai paip pecah di beberapa lokasi terjejas banjir, pihaknya akan menjalankan baik pulih melibatkan kerosakan paip dan pencawang elektrik yang musnah sebaik sahaja keadaan banjir surut.  Jumlah pencawang elektrik terjejas ketika banjir di negeri ini juga menurun daripada 74 kepada 44 telah beroperasi semula.


Isu kualiti dan bekalan makanan di PPS, selesai

BATU PAHAT, 6 Mac - Isu kualiti dan bekalan makanan di pusat pemindahan sementara (PPS) di Johor selesai.Menteri Pembangunan Wanita, Keluarga dan Masyarakat Datuk Seri Nancy Shukri berkata bekalan bahan basah yang terhad antara punca timbulnya isu tersebut.Susulan itu, pihaknya telah mendapatkan penjelasan daripada katering terbabit dan mereka mengakui sukar mendapatkan bekalan bahan basah sehingga menjejaskan kualiti makanan yang disediakan.Katanya bahan basah itu disediakan pihak penyedia makanan dan Jabatan Kebajikan Masyarakat (JKM) hanya menyediakan makanan-makanan kering atau sedia dimakan.  Bagaimanapun, amaran telah diberikan kepada katering untuk lebih peka dengan kualiti makanan.  "Keadaan sekarang kita lihat katering itu mengaku ada kekurangan dariapada segi makanannya, beliau (katering) susah untuk dapatkan bahan-bahan nya, terpaksa pergi jauh jadi sebab itu kami bukan hendak sebelahi katering, cuma bersimpati dengan mangsa banjir, sudahlah tidak boleh masak sendiri dan makanan terhad," kata Nancy di sini mengulas berhubung tular di media sosial sebuah video berhubung seorang Ahli Parlimen yang kecewa dengan kualiti makanan dan waktu pengagihan makanan kepada mangsa banjir di Yong Peng, di sini.

Beliau menambah pihaknya tidak mempunyai sebarang masalah sekiranya mangsa banjir di PPS mahu melakukan gotong-royong dalam penyediaan makanan kerana kementeriannya melalui Jabatan Kebajikan Masyarakat (JKM) akan membantu dalam pengurusan di PPS.Beliau berkata setakat ini, seramai 415 kakitangan JKM dari beberapa negeri dan 600 sukarelawan membantu dalam menguruskan PPS dan mangsa banjir.Semalam, tular di media sosial sebuah video berhubung seorang Ahli Parlimen yang kecewa dengan kualiti makanan dan waktu pengagihan makanan kepada mangsa banjir di Yong Peng, di sini.


Banjir Johor: Lebih 50 lokasi jalan rosak dikenal pasti

MUAR, 6 Mac- Lebih 50 lokasi jalan rosak dikenal pasti berlaku di Johor akibat banjir.  Ia melibatkan jalan-jalan utama di lapan daerah yang terjejas teruk di negeri itu iaitu Segamat, Mersing, Tangkak, Muar, Batu Pahat dan Kluang. Exco Kerja Raya, Pengangkutan dan Infrastruktur, Mohamad Fazli Mohamad Salleh berkata kerajaan negeri memberi jaminan akan menyegerakan kerja baik pulih infrastruktur yang rosak sebaik air surut.  "Kerja-kerja akan dimulakan sebaik sahaja banjir mula surut dan untuk kerosakan yang biasa, insya-allah tidak mengambil masa lama, mungkin seminggu dua."Tapi untuk kerosakan yang membabitkan runtuhan tanah, cerun, jambatan dan sebagainya akan memgambil masa yang lebih lama," katanya.

Beliau berkata demikian selepas Mesyuarat Task Force Banjir Negeri Johor, di sini hari ini.  Tambah Mohamad Fazli, pihaknya kini masih mengenal pasti jumlah sebenar infrastruktur terlibat termasuk meneliti kaedah baik pulih sesuai.  Segala kerja baik pulih itu akan melibatkan peruntukan di bawah kerajaan negeri Johor serta Sistem Maklumat Rekod-Rekod Jalan Raya Malaysia (MARRIS) yang dijangka menelan kos RM50 juta.


Mayat nelayan jatuh laut ditemukan terapung

GEORGE TOWN, 6 Mac - Mayat nelayan tempatan yang terjatuh ke dalam laut di jeti Lembaga Kemajuan Ikan Malaysia (LKIM) Teluk Bahang, di sini semalam ditemukan terapung tidak jauh dari lokasi lelaki itu terjatuh, awal hari ini.Pengarah Agensi Penguatkuasaan Maritim Malaysia (APMM) Pulau Pinang Kapten Maritim Abd Razak Mohamed dalam satu kenyataan berkata, mayat Chan Eng Liong, 53, ditemukan terapung oleh pihak bomba yang menjalankan operasi mencari dan menyelamat (SAR) pada pukul 4.12 pagi tadi."Pihak kami telah mengaktifkan SAR sebaik dimaklumkan berhubung kejadian seorang nelayan bot tempatan terjatuh ke dalam laut di Jeti LKIM Teluk Bahang pada 5.00 petang semalam sebelum mayat mangsa ditemukan awal pagi ini," katanya.

Mayat lelaki itu dihantar ke Hospital Pulau Pinang untuk dibedah siasat.


Pembinaan Sekolah di Bukit Antarabangsa dijangka siap Februari 2026

KUALA LUMPUR, 6 Mac- Pembinaan Sekolah Kebangsaan Ukay Sungai Sering di Bukit Antarabangsa dijangka siap pada Februari 2026.  Ianya mengambil kira proses pelantikan perunding yang dijangka selesai pada Mac sebelum memulakan kerja pembinaan pada Februari 2024.  Timbalan Menteri Pendidikan, Lim Hui Ying berkata, projek berkenaan telah diluluskan dalam RMKe-10, namun tidak dapat dilaksanakan dan disambung semula dalam tempoh RMKe-11 dan RMKe-12 disebabkan pertukaran tapak pembinaan.  "Dari segi pembinaan sekolah amik masa lima hingga 10 tahun. Saya akan merujuk semula proses pembinaan sekolah baharu, pengumuman mantan menteri pendidikan, lantikan rundingan selesai pada Mac. "SST akan dikeluarkan selepas itu ia akan ditender pada Disember tahun ni dan mulakan kerja di tapak pada Februari 2024. Tempohnya 24 bulan dan dijangka siap pada Februari 2026," katanya. Beliau menjawab pertanyaan Ahli Parlimen Ampang, Rodziah Ismail berhubung status pembinaan sekolah di Bukit Antarabangsa yang tertangguh ketika ini.

(Timbalan Menteri Pendidikan, Lim Hui Ying)

Ketika ini Kementerian Pendidikan Malaysia (KPM) tidak bercadang membina sekolah menengah baharu di kawasan Bukit Antarabangsa berikutan sekolah sedia ada masih mampu menampung keperluan penduduk di kawasan tersebut.


Institusi perbankan diminta laksana CSR jika peroleh keuntungan besar

KUALA LUMPUR, 6 Mac- Institusi perbankan yang memperoleh keuntungan besar diminta melaksanakan program tanggungjawab sosial (CSR).  Ini antara inisiatif bantuan yang boleh dilakukan institusi berkenaan bagi membantu golongan memerlukan, khususnya B40. Timbalan Menteri Kewangan, Datuk Seri Ahmad Maslan turut memberi gambaran Perdana Menteri, yang juga Menteri Kewangan, Datuk Seri Anwar Ibrahim akan mengumumkan perkara itu Khamis nanti.  "Baru-baru ini Menteri Kewangan ada membuat arahan kepada institusi perbankan yang mendapat keuntungan besar, mereka diminta untuk melaksanakan CSR kepada rakyat terutama golongan B40."Itu juga jenis bantuan yang akan diumumkan kemungkinan apabila Menteri Kewangan menggulung belanjawan ini (bagi MOF) untuk perkara dasar, beliau kemungkinan akan mengumumkan apakah yang akan dibuat oleh pihak bank yang mendapat keuntungan besar itu untuk membantu CSR kepada rakyat," katanya.

Beliau menjawab pertanyaan soalan tambahan dari Ahli Parlimen Semporna, Datuk Seri Mohd Shafie Apdal.


Lebih RM20 juta diperuntukan selenggara jalan di Pelabuhan Klang Utara

KUALA LUMPUR, 6 Mac- Lebih RM20 juta diperuntukan tahun ini bagi kerja penyelenggaraan jalan di laluan utama Pelabuhan Klang Utara.  Ia melibatkan 13 bilangan kerja berkala pavemen dan sembilan kerja berkala bukan pavemen.  Timbalan Menteri Kerja Raya, Datuk Seri Abdul Rahman Mohamad berkata, ini mengambil kira isu keselamatan pengguna jalan raya termasuk lampu jalan yang tidak berfungsi di jalan berkenaan.  "Pihak syarikat konsesi yang dilantik bertanggungjawab melaksanakan kerja penyenggaraan rutin iaitu skop kerja penyelenggaraan pavemen, penyelenggaraan bahu jalan, potong rumput, perabot jalan, mencuci jambatan dan pembentung, mencuci longkang serta pemeriksaan rutin.

(Timbalan Menteri Kerja Raya, Datuk Seri Abdul Rahman Mohamad)

"Syarikat konsesi juga bertanggungjawab melaksanakan kerja penyelenggaraan berkala pavemen dan bukan pavemen yang dilaksanakan secara Arahan Kerja (AK) berdasarkan peruntukan yang diluluskan oleh Kementerian Kewangan," katanya.  Beliau menjawab pertanyaan Ahli Parlimen Kapar, Halimah Ali berhubung kekerapan penyelenggaran dan isu keselamatan di laluan utama di Pelabungan Klang Utara.


PM seru kurangkan kebergantungan pada khidmat konsultan

PUTRAJAYA, 6 Mac- Perdana Menteri Datuk Seri Anwar Ibrahim mahu tugas besar dalam penilaian dikembalikan kepada penjawat awam dan mengurangkan kebergantungan kepada konsultan pada pentadbiran kerajaan kini.Jelasnya berdasarkan pengalaman berkhidmat selama lapan tahun di Kementerian Kewangan sebelum ini,beliau dapat menyaksikan kompetensi pegawai-pegawai yang ada memimpin dan mengemudi sesuatu projek, dan jika perlu hanya dibantu satu atau dua konsultan."Bukan saya anggap pengambilan konsultan tidak penting tetapi saya mahu tunjukkan bahawa tingkat kepakaran dan keterampilan kita kalau garap, latih ia akan beri ruang kepada yang muda."Sebab itu saya beritahu Ketua Setiausaha Negara (KSN) bukan tentang pengambilan konsultan, khidmat kerajaan dahulu saya saksikan kompetensi pegawai ada, bermakna kalau perlu seorang atau dua orang konsultan bantu itu munasabah tetapi seeloknya memandu dan mengemudi projek itu supaya barisan yang penjawat awam muda dapat pendedahan yang sangat baik," katanya.

(Anwar bertemu penjawat Awam pada Majlis Perjumpaan Perdana Menteri Bersama Warga Jabatan Perdana Menteri (JPM) bagi bulan Mac 2023 di Putrajaya)

Beliau berkata demikian semasa berucap pada Majlis Perjumpaan Perdana Menteri Bersama Warga Jabatan Perdana Menteri (JPM) bagi bulan Mac 2023 di Putrajaya.Jelasnya lagi kelebihan dan keupayaan serta kepakaran dalam kalangan penjawat awam perlu dimanfaatkan untuk memulihkan imej penjawat awam, sebagai yang terbaik dalam negara dan rantau ini.


Sesi persekolahan 2023/2024 kekal 19 Mac

SEGAMAT, 6 Mac- Sesi persekolahan 2023/2024 tetap diteruskan mengikut jadual iaitu pada 19 Mac berikutan keadaan banjir yang semakin pulih. Dalam masa sama, Menteri Pendidikan, Fadhlina Sidek mengarahkan kerja-kerja membaik pulih sekolah terjejas banjir dilaksana segera.Dana bagi kerja baik pulih juga akan disalurkan segera sebelum sesi persekolahan bermula.  Jelas beliau, murid yang kehilangan kelengkapan sekolah akan diberi kelonggaran dari segi pakaian semasa hadir ke sekolah.

Manakala guru yang kediamannya terjejas banjir pula akan diberi kelonggaran memohon cuti bagi membersihkan kediaman. Beliau berkata demikian selepas meninjau Sekolah Kebangsaan Seri Bali di Chaah, di sini.


Tanaman padi, sasaran dua musim setahun di Sarawak

KUALA LUMPUR, 6 Mac- Kementerian Pertanian dan Keterjaminan Makanan (MAFS) menyasarkan tanaman padi kepada dua musim setahun di Sarawak.  Ia bertujuan meningkatkan produktiviti pengeluaran padi, sekali gus meningkatkan pendapatan pesawah tempatan.  Timbalan Menterinya, Chan Foong Hin berkata Program Smart Sawah Berskala Besar (SMART SBB) antara insiatif memperkasa usaha berkenaan.  "Pengeluaran padi yang rendah menyumbang kepada pencapaian kadar sara diri SSR beras di Sarawak. Amalan kaedah penanaman secara tradisi, penggunaan varieti benih padi tempatan yang rendah hasil dan kaedah penanaman padi hanya semusim setahun, menyumbang kepda data tersebut."Untuk meningkatkan produktiviti, kita ada pengurusan sawah yang cekap, diamalkan di SMART SBB di Batang Lupar dan berjaya meningkatan pendapatan pesawah sehingga 50 peratus," katanya.

Beliau menjawab pertanyaan Ahli Parlimen Batang Lupar, Mohamad Shafizan Kepli di Dewan Rakyat. Menurut Chan, kerajaan juga berhasrat membawa masuk varieti baharu benih padi MR297 yang berupaya meningkatkan pengeluaran padi selain mengelakkan serangga perosak.


PM puji penjawat awam urus banjir

(Majlis Perjumpaan Perdana Menteri bersama Warga Jabatan Perdana Menteri (JPM) bagi bulan Mac 2023 di Putrajaya)

PUTRAJAYA, 6 Mac- Perdana Menteri Datuk Seri Anwar Ibrahim memuji kecekapan dan kepantasan penjawat awam dan agensi terlibat dalam menangani bencana banjir yang melanda beberapa negeri terutamanya di Johor baru-baru ini.Beliau meminta agar usaha dan momentum terbaik itu dapat diteruskan di masa akan datang.Jelasnya jentera kerajaan persekutuan dan negeri telah bersiap sedia sepenuhnya sebelum bencana berlaku."Saya bersyukur kepada Allah, kerana tidak payah tunggu arahanbila banjir sahaja kepantasan jentera bertindak. Pembinaan jambatan Bailey itu sebelum disegerakan dalam proses menyiapkan, dua hari siap."Ini maknanya ada kesedaran semua peringkat khususnya penjawat awam melaksanakan tugas dengan ikhlas dan  pantas."Jangkaan.banjir ini melanda Sarawak dalam masa singkat kita doa dapat dihindari mala petaka lebih besar ,saya mahu tindakan sama atau lebih baik seperti mana dilakukan dseperti yang saya saksi sendiri di Johor," katanya.Beliau berkata demikian semasa berucap pada Majlis Perjumpaan Perdana Menteri bersama Warga Jabatan Perdana Menteri (JPM) bagi bulan Mac 2023 di Putrajaya.

(Datuk Seri Anwar bersalam dengan penjawat awam pada Majlis Perjumpaan Perdana Menteri bersama Warga Jabatan Perdana Menteri (JPM) bagi bulan Mac 2023 di Putrajaya)

Jawatankuasa Pengurusan Bencana Negeri (JPBN) Johor menerusi kenyataan memaklumkan seramai 14,125 keluarga ditempatkan di 269 PPS di kesemua 10 daerah di negeri itu.Batu Pahat kekal daerah paling teruk terjejas dengan 20,767 mangsa daripada 5,809 keluarga; diikuti Segamat dengan 11,023 orang (3,253 keluarga); Kluang 4,770 mangsa (1,376 keluarga); Muar 4,625 mangsa (1,358 keluarga); dan Kota Tinggi dengan 3,160 orang  (837 keluarga).


Kaunter SKMM dibuka di Bangunan Parlimen, lapor masalah liputan internet

KUALA LUMPUR, 6 Mac- Capaian internet telah mencecah 97% untuk kawasan penduduk, namun kualiti perkhidmatan internet masih belum memuaskan.Menurut Menteri Komunikasi dan Digital, Ahmad Fahmi Mohamed Fadzil, kementeriannya melalui SKMM membuka kaunter aduan selama dua hari bermula hari ini, di Bangunan Parlimen."Semua Ahli Parlimen boleh ambil peluang untuk laporkan masalah internet dan rakyat boleh buat aduan terus kepada Ahli Parlimen masing-masing.

"Insha-Allah, kualiti perkhidmatan internet yang baik di seluruh Malaysia akan menjadi teras utama KKD penggal ini," katanya menerusi hantaran di laman Facebook beliau.


Lebih 53,000 penduduk terjejas banjir masih berada di PPS

KUALA LUMPUR, 6 Mac- Jumlah mangsa banjir di tiga negeri iaitu Johor, Pahang dan Melaka sedikit berkurangan dengan 53,040 ditempatkan di pusat pemindahan sementara (PPS) setakat pukul 11.00 pagi berbanding hampir 55,000 orang, semalam. Jawatankuasa Pengurusan Bencana Negeri (JPBN) Johor memaklumkan 14,125 keluarga ditempatkan di 269 PPS di kesemua 10 daerah, dengan Batu Pahat kekal daerah paling teruk terjejas.  Di Pahang, aplikasi InfoBencana JKM melaporkan seramai 3,029 penduduk terkesan masih berada di 21 PPS.

Manakala di Melaka, 601 penduduk terjejas daripada 148 keluarga masih berlindung di enam PPS.


Kenaikan skim gaji penjawat awam jadi keutamaan bila pendapatan negara meningkat

PUTRAJAYA, 6 Mac- Perdana Menteri Datuk Seri Anwar Ibrahim memberi jaminan kenaikan skim gaji penjawat awam akan menjadi keutamaan apabila pendapatan negara meningkat.Beliau berkata perkara itu akan dibentangkan dalam sesi penggulungan di Parlimen dan akan memberikan gambaran positif dan baik berkaitan hasil pendapatan negara."Bila pendapatan negara bertambah skim gaji jadi keutamaan penjawat awam, walaupun tidak dapat dilaksanakan dalam masa terdekat, semasa penggulungan, saya akan memberikan beberapa gambaran yang positif, yang baik dari segi hasil kita, dari segi pendapatan negara, dari segi jumlah pelaburan yang sebenar, bukan MoU (perjanjian persefahaman)," katanya.Beliau berkata demikian pada Majlis Perhimpunan Bulanan Bersama Warga Jabatan Perdana Menteri di sini.Sebelum ini, CUEPACS menggesa kerajaan memberi jaminan padu kepada penjawat awam untuk mencari jalan menyediakan skim gaji dan upah yang lebih kompetitif kepada mereka.Menyifatkan permintaan CUEPACS itu bukanlah bermakna ia perlu dilaksanakan serta-merta, Presidennya, Datuk Adnan Mat, berkata sebahagian daripada penjawat awam terutama dalam kumpulan sokongan, membabitkan keluarga berpendapatan rendah dan perlu dibantu.

(Datuk Seri Anwar Ibrahim pada Majlis Perhimpunan Bulanan Bersama Warga Jabatan Perdana Menteri)

Susulan kenyataan CUEPACS itu, Perdana Menteri berkata, kadar gaji dan upah penjawat awam akan dibincang semula setelah 'kantung' kewangan negara bertambah baik selain defisit kewangan negara dapat dikurangkan.Perdana Menteri turut mengakui beliau secara peribadi, tidak berpuas hati apabila melihat gaji dan upah semasa penjawat awam ketika ini, berbanding tugas serta komitmen yang diberikan.


Bahtera Langkasuka dibangunkan di PSNCWU

ALOR SETAR, 6 Mac- Galeri Pameran Sains Kanak-Kanak Interaktif terbesar di Wilayah Utara Bahtera Langkasuka akan dibangunkan di Pusat Sains Negara Cawangan Wilayah Utara (PSNCWU).Galeri tersebut dijangka siap pada Oktober ini. Menurut kenyataan Pengarah Pusat Sains Negara (PSN) Mismah Jimbun, galeri itu akan dibangunkan dengan keluasan 500 meter persegi yang boleh memuatkan sehingga 100 pengunjung pada satu-satu masa.Pameran itu bertemakan Maritim bagi membawa pengunjung menjelajah sains dalam laut. Tambahnya, galeri itu dipersembahkan dengan persekitaran yang kondusif, reka bentuk yang menarik, interaktif dan secara terus bagi merangsang keseronokan belajar, menimbulkan minat dan perkembangan minda kanak-kanak. Selain mengetengahkan bahan pameran interaktif, bermula daripada konsep perkembangan kognitif kanak-kanak sehingga bahan pameran yang berkonsepkan literasi digital, yang bersesuaian dengan perkembangan trend terkini.

Galeri Bahtera Langkasuka ini terbahagi kepada dua zon iaitu Laksamana Pintar untuk kanak-kanak berumur tujuh hingga 12 tahun dan Nakhoda Cilik untuk kanak-kanak berumur setahun hingga enam tahun. Timbalan Menteri Sains, Teknologi dan Inovasi (MOSTI), Datuk Arthur Joseph Kurup turut mengadakan lawatan kerja ke PSNCWU semalam, bagi memantau proses pembinaan dan pembangunan galeri pameran itu. Pembukaan galeri itu dijangka bakal menarik pengunjung seramai 20,000 orang sekitar Wilayah Utara.


Pencarian MH370 tidak akan dihentikan - Loke

KUALA LUMPUR, 6 Mac- Menteri Pengangkutan Anthony Loke hari ini menegaskan bahawa beliau tidak akan sesekali menghentikan usaha mencari atau siasatan berhubung tragedi yang menimpa pesawat Malaysia Airlines (MAS) penerbangan MH370.Beliau berkata kerajaan Malaysia tidak pernah melupakan tragedi yang berlaku pada 8 Mac 2014 itu dan akan menyambung semula operasi pencarian bagi mengesan lokasi terakhirnya jika terdapat maklumat baharu yang boleh dipercayai.

(Menteri Pengangkutan Anthony Loke / Foto Bernama)

Katanya Rabu ini merupakan ulang tahun kesembilan tragedi penerbangan MH370 hilang tanpa jejak yang telah meninggalkan seribu tanda tanya kepada ahli keluarga mangsa mengenai apa yang sebenarnya menimpa pesawat malang itu.Loke berkata tiada ucapan atau rasa simpati yang mampu mengubati atau memadam kesedihan serta kesengsaraan ahli keluarga 239 penumpang dan anak kapal MH370 yang kehilangan orang tersayang.“Rakyat Malaysia akan sentiasa bersama anda dan berkongsi beban kesengsaraan ini. Kami menghormati semua nyawa yang terkorban dan tidak akan pernah melupakan mereka," menurutnya dalam satu kenyataan.Pada 8 Mac 2014, pesawat itu berlepas dari Lapangan Terbang Antarabangsa Kuala Lumpur ke Beijing namun hilang daripada skrin radar dua jam kemudian.Susulan itu, operasi mencari secara besar-besaran membabitkan beberapa negara dijalankan di kawasan berkeluasan berjuta-juta kilometer persegi di selatan Lautan Hindi namun pesawat MH370 atau bangkainya gagal ditemukan -BERNAMA


PINTA Kebangsaan anjur himpunan 23K Huffaz pada 11 Mac ini

KUALA LUMPUR, 6 Mac- Gabungan Persatuan Institusi Tahfiz Al-Quran Kebangsaan (PINTA Kebangsaan) dan Pejabat Timbalan Perdana Menteri Datuk Seri Dr Ahmad Zahid Hamidi akan menganjurkan Majlis Himpunan 23K Huffaz Malaysia dan Ekspo Huffaz 2023 bermula 10 hingga 12 Mac ini di Masjid Wilayah Persekutuan Kuala Lumpur.Bertemakan "Pendidikan Tahfiz Hak Asasi Umat Islam" program ini memberi lebih banyak peluang kepada masyarakat bagi lebih memahami dan mendekati Institusi Tahfiz al-Quran sebagai asas kepada pendidikan Islam.

(Majlis ini dijangka dihadiri Perdana Menteri dan Timbalan Perdana Menteri/Foto FB Gabungan Persatuan Institusi Tahfiz Al-Quran Kebangsaan)

Menurut Presiden PINTA Kebangsaan Mohd Zahid Mahmood Al-hafiz, penganjuran kali keempat itu dijangka menghimpunkan 23,000 huffaz dari seluruh negara yang seterusnya akan menyempurnakan 1,000 kali khatam al-Quran. "11 Mac 2023 merupakan acara kemuncak iaitu himpunan 23K Huffaz Malaysia akan berlangsung bermula pada jam 3.00 petang dimana seramai 23,000 Huffaz dari seluruh negara akan berkumpul dan akan menyempurnakan sebanyak 1,000 kali khatam al-Quran bersama-sama pimpinan tertinggi negara," katanya di sini.Majlis ini dijangka dihadiri Perdana Menteri Datuk Seri Anwar Ibrahim dan Timbalan Perdana Menteri Datuk Seri Dr Ahmad Zahid Hamidi. Katanya lagi, Ekspo Huffaz 2023 juga akan diadakan di lokasi sama buat julung kalinya dari 10 hingga 12 Mac bagi memberi peluang kepada masyarakat untuk lebih memahami dan mendekati Institusi Tahfiz Al-Quran sebagai asas kepada pendidikan Islam. "Terdapat pelbagai pempamer yang akan hadir dalam ekspo ini, ia termasuk daripada agensi kerajaan dan swasta serta galeri artifak tamadun Islam , Galeri Cendekiawan Islam, Pameran al-Quran, Forum Zayan , Klinik Al- Fatihah dan lain-lain," katanya dalam Sidang Media Berkaitan Majlis Himpunan 23K Huffaz Malaysia dan Ekspo Huffaz 2023 di ibu negara.Penganjur turut menyediakan bas perantara bagi pengunjung yang meletak kereta di hadapan Mahkamah Tinggi Kuala Lumpur.


Jambatan bailey ke Felda Selancar, boleh digunakan Selasa ini

ROMPIN, 5 Mac- Jambatan bailey di jalan utama ke Felda Selancar, Rompin, Pahang boleh digunakan pada 7 Mac (Selasa). Perkara itu diumumkan oleh Menteri Besar Pahang, Datuk Seri Wan Rosdy Wan Ismail di facebook rasminya petang tadi.  Beliau berkata, beliau telah meninjau proses pembinaan jambatan bailey yang dilaksanakan oleh Agensi Pengurusan Bencana Negara (NADMA) bersama agensi-agensi berkaitan seperti Jabatan Kerja Raya dan Angkatan Tentera Malaysia.  Beliau melakukan lawatan kerja dengan menaiki helikopter selepas beberapa jalan masuk ke Selancar ditutup akibat limpahan air sungai.

(Foto fb Wan Rosdy bin Wan Ismail)

Pada 1 Mac lalu, Timbalan Perdana Menteri Datuk Seri Dr Ahmad Zahid Hamidi mengumumkan pembinaan jambatan bailey di jalan utama Felda Selancar yang runtuh akibat limpahan air deras ekoran hujan lebat.  Sementara itu, Datuk Seri Wan Rosdy turut meninjau jalan masuk ke Selancar dan Perwira Damai yang terputus hubungan akibat banjir. "Kerajaan negeri juga telah meluluskan peruntukan segera sebanyak RM200,000.00 bagi membina laluan sementara di Kilang A Felda Selancar 2A yang telah runtuh akibat banjir."Semoga Allah SWT mempermudahkan segala urusan rakyat negeri Pahang serta dilindungi daripada sebarang musibah dan bencana," katanya.


PDRM pantau rapi penyebaran propaganda Daesh

KUALA LUMPUR, 5 Mac- Polis Diraja Malaysia (PDRM) memantau rapi penyebaran propaganda berkaitan Daesh di Malaysia.

Ketua Polis Negara, Tan Acryl Sani Abdullah Sani dalam kenyataanya memberi jaminan bahawa tahap keselamatan negara terkawal.Beliau berkata beberapa media tempatan telah melaporkan terdapat aktiviti media sosial oleh kumpulan di Malaysia yang berkait dengan Daesh berasaskan maklumat yang diperolehi daripada Nordic Counter Terrorism Nettwork dari Finland.

(Ketua Polis Negara, Tan Acryl Sani Abdullah Sani)

"Justeru, salah satu langkah PDRM adalah mewujudkan kolaborasi rapat dengan agensi-agensi keselamatan serantau bagi memantau penyebaran propaganda sedemikian, agar tindakan dapat diambil ke atas pihak-pihak yang dikenal pasti terlibat", katanya."Kesemua agensi juga sedang memainkan peranan secara aktif dan pemantauan telah ditingkatkan bagi memastikan tahap ancaman keselamatan terjamin.Orang ramai dinasihatkan agar tidak gusar dengan laporan media mengenai aktiviti penyebaran propaganda oleh pihak-pihak yang menyokong Daesh. PDRM juga komited dalam memastikan sebarang aktiviti yang boleh mendatangkan kemudaratan ketenteraman awam, diambil tindakan tegas tanpa kompromi demi mengekalkan kesejahteraan masyarakat.


Dr Wan Azizah sampaikan Anugerah Usahawan Kraf sempena Hari Kraf Kebangsaan 2023

(Datuk Seri Dr Wan Azizah Wan Ismail (dua, kiri) melawat ke ruang pameran selepas Majlis Perasmian HKK 2023/BERNAMA)

KUALA LUMPUR, 5 Mac- Isteri Perdana Menteri Datuk Seri Dr Wan Azizah Wan Ismail hari ini menyampaikan dua anugerah usahawan kraf sempena Hari Kraf Kebangsaan 2023 (HKK 2023) di Kompleks Kraf di sini hari ini.

Anugerah Usahawan Kraf Muda diberikan kepada Zulhelmy Hamdan dari Ezryhelmy Enterprise manakala penerima anugerah Usahawan Kraf 2023 ialah Muhamad Isa Saad dari KWM Craft.

Bersempena dengan HKK 2023 yang dirasmikan oleh Menteri Pelancongan, Seni dan Budaya Datuk Seri Tiong King Sing itu, Dr Wan Azizah turut meluangkan masa hampir sejam melawat gerai pameran termasuk pempamer dari Sarawak, Pahang dan Terengganu.

Majlis berkenaan turut dihadiri Menteri Komunikasi dan Digital Fahmi Fadzil.

Menurut kenyataan Kementerian Pelancongan Seni dan Budaya, HKK 2023 bertemakan ‘Ini Kraf Malaysia’ yang berlangsung mulai 1 Mac hingga 13 Mac ini, menyasarkan nilai jualan RM16 juta dengan kehadiran 185,000 orang pengunjung.

(Datuk Seri Dr Wan Azizah Wan Ismail menyampaikan Anugerah Usahawan Kraf Muda kepada Zulhelmy Hamdan/BERNAMA)

Sementara itu, Tiong dalam ucapannya berkata HKK 2023 yang melibatkan penghasilan produk kraf pelbagai kaum bercirikan ‘kraf identiti Malaysia’ bertujuan memupuk kesedaran dan menambah pengetahuan masyarakat terhadap produk kraf keluaran tempatan.

“Konsep ini selari dengan inti pati perpaduan kaum yang direncanakan menerusi konsep Malaysia MADANI oleh Yang Amat Berhormat Perdana Menteri (Datuk Seri Anwar Ibarhim),” katanya.

Beliau juga berkata, industri kraf terus menunjukkan perkembangan positif dalam usaha untuk bangkit semula daripada kesan pandemik COVID-19 apabila merekodkan peningkatan jualan produk kraf sebanyak 44.4 peratus tahun lepas berbanding pada 2021.

Selain itu Tiong berkata kementeriannya sudah memulakan kempen dan sedang melipatgandakan usaha mempromosi Tahun Melawat Malaysia 2025 di dalam dan luar negara.- BERNAMA


Banjir: 180 pegawai, anggota APM dari sembilan negeri digerakkan ke Johor

BACHOK, 5 Mac- Seramai 180 pegawai dan anggota Angkatan Pertahanan Awam (APM) dari sembilan negeri telah digerakkan ke Johor sejak bencana banjir itu berlaku bulan lepas. Pegawai dan anggota negeri terlibat adalah Perak, Terengganu, Selangor, Wilayah Persekutuan Kuala Lumpur, Melaka, Pulau Pinang, Kedah, Negeri Sembilan dan Pahang.  Menteri di Jabatan Perdana Menteri (Hal Ehwal Sabah, Sarawak, dan Tugas-tugas Khas), Datuk Armizan Mohd Ali berkata, mereka telah ditempatkan untuk membantu operasi di tiga daerah iaitu Batu Pahat, Segamat dan Muar. Enam unit lori, 12 pacuan empat roda, 14 bot dan satu set generator, selain keperluan 23 jaket keselamatan turut digerakkan ke lokasi terjejas.Beliau juga memuji tindakan awal penduduk terjejas banjir untuk menyelamatkan diri dengan mengambil inisiatif sendiri berpindah ke pusat pemindahan sementara (PPS) tanpa menunggu bantuan daripada pihak berkuasa tiba.  Angka mereka yang ditempatkan di PPS pada Monsun Timur Laut (MTL) 2022/2023 mengalami peningkatan mendadak iaitu 183,454 orang setakat ini, berbanding 181,907 orang pada MTL sebelum ini. Armizan ditemui media selepas Majlis Pentauliahan Kor Siswa Siswi Pertahanan Awam (Kor Sispa) Peringkat Kebangsaan Kali Ke-13 Tahun 2022 di Universiti Malaysia Kelantan Kampus Bachok.  Pada majlis itu, seramai 902 Pegawai Kadet Sispa (PKS) daripada Kor Sispa Institut Pengajian Tinggi (IPT) dan Institut Pendidikan Guru (IPG) seluruh negara telah ditauliahkan dengan pangkat Leftenan Muda Pertahanan Awam.


Penjadualan semula SPM 2022 bagi 533 calon bermula 16 Mac

KUANTAN, 5 Mac- Penjadualan semula peperiksaan Sijil Pelajaran Malaysia (SPM) 2022 bagi 533 calon yang tidak dapat menduduki peperiksaan itu akibat banjir akan bermula pada 16 Mac ini. Penjadualan peperiksaan tersebut melibatkan tiga kertas peperiksaan iaitu Fizik, Ekonomi dan Sains Rumah Tangga.Menteri Pendidikan Fadhlina Sidek berkata ia melibatkan 450 calon di Johor, Pahang (79) dan Sarawak (4) bagi kertas mata pelajaran Ekonomi, Sains, Fizik dan Sains Rumah Tangga yang berlangsung pada 1 dan 2 Mac lalu. "Kita akan bermula pada 16 Mac, tetapi juga akan lihat dari semasa ke semasa khususnya persediaan logistik dan lain-lain yang terkait rapat. Jadi kita berdoa tiada lagi pertambahan tarikh dan kita tidak mahu anak-anak kita diberikan tekanan, kerana cuaca seperti ini", katanya kepada media di sini.

(Menteri Pendidikan Fadhlina Sidek/Foto fb Fadhlina Sidek)

Dalam pada itu, Kementerian Pendidikan Malaysia (KPM) memberi tumpuan kepada reka bentuk sekolah-sekolah yang baharu hendak dibina dengan kalis bencana supaya lebih bersedia menghadapi bencana seperti banjir.  Reka bentuk kalis bencana tersebut tertumpu kepada lokasi yang kerap berdepan bencana banjir. "Sebab itu di peringkat KPM, selain daripada kita memberi tumpuan kepada pembangunan sekolah-sekolah daif, kedua penyelenggaraan, ketiga sekolah-sekolah baharu yang kita hendk bina ini memang kita tumpukan kepada yang dipanggil reka bentuk sismik, reka bentuk yang kalis kepada bencana", katanya. Beliau ditemui selepas pelancaran Gerakan Massa #terimakasihcikgu dilancarkan sempena sambutan Hari Guru tahun 2023 peringkat kebangsaan bertemakan Guru Insani, Pemangkin Generasi Madani di Kuantan, Pahang.


Tun Mahathir diharap terus beri pandangan membina, bukan negatif - Fadillah

KUCHING, 5 Mac- Pihak yang tidak berpuas hati dengan prestasi atau pentadbiran Kerajaan Perpaduan dialu-alukan untuk memberikan komen konstruktif.Timbalan Perdana Menteri, Datuk Seri Fadillah Yusof berkata pandangan yang membina diperlukan dan bukannya komen yang boleh menjejaskan lagi kedudukan Malaysia dalam sudut ekonomi pada pandangan dunia. Menurut beliau, ketika ini adalah masa untuk seluruh rakyat bersatu padu dan memfokus kepada pembangunan negara terutama pemulihan ekonomi.  Fadillah mengulas kenyataan bekas Perdana Menteri, Tun Dr Mahathir Mohamad yang menyifatkan Kerajaan Perpaduan gagal membawa sebarang perubahan besar kepada rakyat, malah Perdana Menteri, Datuk Seri Anwar Ibrahim dianggap tidak memberi apa-apa kesan kepada negara.  Tegas beliau, adalah terlalu awal bagi mana-mana pihak untuk menghakimi prestasi Kerajaan Perpaduan, namun tegas beliau banyak program telah dilaksanakan dalam waktu singkat dan mencabar pentadbiran kerajaan masa ini.  Ini termasuk kenaikan peruntukan dalam belanjawan untuk Sarawak, wakil dari Sarawak dalam Lembaga Hasil Dalam Negeri (LHDN), projek lebuhraya Pan Borneo dan Sarawak-Sarawak Link Road diteruskan, selain pembangunan kawasan sempadan. "Saya hormat Tun Mahathir sebagai seorang yang telah banyak menyumbang kepada negara."Saya mengharapkan beliau akan terus membantu dalam membangunkan negara dengan memberikan pandangan yang membina, bukan berbentuk negatif."Ketika ini, seluruh rakyat Malaysia memerlukan kita bersatu padu dan kita tidak mampu untuk berpolitik lagi. Kalau terlalu banyak berpolitik itu menyebabkan kita ketinggalan," katanya ketika ditemui media pada majlis kesyukuran dan Hi-Tea bersama Persatuan Penduduk Kampung Datu Sibu di sini.


Pekerja penyelenggara jeti jatuh laut ditemukan lemas

(Pekerja kontrak berusia 27 tahun ditemukan lemas dipercayai jatuh ketikamembaik pulih sebuah jeti di Labuan)

LABUAN, 5 Mac- Seorang pekerja kontrak ditemukan lemas selepas dipercayai terjatuh ke dalam laut ketika sedang melakukan kerja-kerja penyelenggaraan dan membaik pulih di sebuah jeti di sini, hari ini.Ketua Polis Daerah Labuan, Superintenden Ahmad Jawila dalam kenyataan berkata, pihaknya menerima maklumat berkaitan kejadian itu kira-kira pukul 12.45 tengah hari. Beliau berkata, mangsa bersama 10 pekerja lain sampai ke jeti berkenaan kira-kira pukul 6.00 pagi untuk kerja-kerja pemasangan perancah di bahagian bawah jeti. Kira-kira pukul 11.35 pagi, rakan mangsa mendapati mangsa tiada di tempat kejadian dan hanya melihat topi keledar keselamatan milik mangsa terapung di permukaan air. Rakannya cuba mencari mangsa di kawasan sekitar, namun gagal menemukannya, sebelum dia naik ke jeti dan membunyikan siren kecemasan.  Susulan kejadian itu, pasukan penyelamat Jabatan Bomba dan Penyelamat (JBPM) Labuan dan Polis Diraja Malaysia (PDRM) melakukan operasi mencari dan menyelamat (SAR).Lelaki berusia 27 tahun itu berjaya ditemukan di dasar laut di bawah jeti tersebut sekitar pukul 1.21 tengah hari.Mangsa disahkan meninggal dunia oleh pegawai perubatan dan mayat mangsa dibawa ke Unit Perubatan Forensik untuk tindakan lanjut.  Polis sedang menjalankan siasatan lanjut dan kes disiasat sebagai mati mengejut.

(Pasukan penyelamat JBPM Labuan dan PDRM melakukan operasi SAR susulan kehilanganseorang pekerja kontrak di perairan Labuan)


UMNO perlu ketepi niat jatuhkan Kerajaan Perpaduan - Ahmad Zahid

ALOR SETAR, 5 Mac- Semua pimpinan UMNO perlu mengenepikan hasrat untuk menjatuhkan Kerajaan Perpaduan bagi memastikan UMNO terus utuh dan relevan pada masa depan.  Presidennya, Datuk Seri Dr Ahmad Zahid Hamidi berkata, sebaliknya pimpinan UMNO yang ada perlu memainkan peranan turun ke bawah bagi meyakinkan rakyat khususnya dalam menghadapi Pilihan Raya Negeri (PRN) akan datang. Katanya, Kerajaan Perpaduan yang dibentuk harus dipertahankan, maka pasukan yang akan memimpin UMNO di peringkat Majlis Tertinggi Wanita, Pemuda dan Puteri mesti berada dalam satu pasukan agar kerajaan yang ada tidak akan tergugat."UMNO harus bangkit bagi menterjemahkan agenda agar UMNO membumi kebawah dan mempunyai cita rasa dan fikrah (pemikiran) berada dalam satu pasukan."Semangat sepasukan penting dengan tidak mempunyai agenda-agenda, selain daripada ketetapan yang telah dibuat oleh parti," katanya pada Majlis Pengenalan Calon-Calon, Ahli Majlis Kerja Tertinggi termasuk EXCO Sayap-Sayap Pemilihan UMNO 2023-2026 Peringkat Negeri Kedah di sini, hari ini.


Perjanjian Malaysia 1963, pemberian khas sedang diselaras Kementerian Kewangan

BACHOK, 5 Mac- Pemberian khas mengikut Perkara 112D Perlembagaan Persekutuan kepada Sarawak dan Sabah sedang diselaraskan Kementerian Kewangan.  Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas) Datuk Armizan Mohd Ali berkata, ketika ini Kerajaan Persekutuan, Sabah dan Sarawak sedang berunding untuk memuktamadkan formula dan indikator yang digunakan untuk menentukan kadar peningkatan itu.Beliau menjelaskan secara prinsipnya telah ada persetujuan dari kerajaan untuk meningkatkan pemberian khas itu melalui semakan. "Insyallah saya di fahamkan perkara ini sedang di selaraskan oleh Kementerian Kewangan persekutuan bersama dengan Kerajaan Negeri Sabah dan Sarawak dan sebaik sahaja ada keputusan muktamad, saya yakin YAB Perdana Menteri akan mengumumkan", katanya.

(Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas) Datuk Armizan Mohd Ali)

Beliau berkata demikian pada sidang media selepas Majlis Pentauliahan Kor Siswa Siswi Pertahanan Awam (Kor Sispa) Peringkat Kebangsaan Kali Ke-13 Tahun 2022 di Universiti Malaysia Kelantan (UMK) Kampus Bachok.  Sebelum ini, Perdana Menteri Datuk Seri Anwar Ibrahim ketika mempengerusikan Mesyuarat Majlis Tindakan Pelaksanaan Perjanjian Malaysia 1963 (MA63) berkata kerajaan Persekutuan bersetuju menaikkan pemberian khas kepada Sarawak mengikut Perkara 112D Perlembagaan Persekutuan kepada RM300 juta.Mengulas lanjut, Datuk Armizan berkata Perdana Menteri telah mengarahkan supaya 28 isu tertunggak sejak 2016 disusun semula oleh setiap agensi yang terlibat.


52,996 penduduk terjejas banjir di Johor, Pahang dan Melaka

(Infografik Portal Bencana NADMA/FB Angkatan Pertahanan Awam Daerah Segamat)

KUALA LUMPUR, 5 Mac- Seramai 52,996 penduduk terjejas banjir melibatkan sebanyak 15,251 keluarga direkodkan di Johor, Pahang dan Melaka, setakat pukul 4.00 petang ini.Data Agensi Pengurusan Bencana Negara (NADMA) menerusi Portal Bencana Pusat Kawalan Bencana Negara (NDCC), Johor merekodkan 49,359 orang daripada 14,218 keluarga di 10 daerah terjejas."Segamat mencatatkan 13,480 penduduk terjejas, Batu Pahat (18,427), Kluang (5,279), Muar (4,103), Kota Tinggi (3,190), Tangkak (2,996), Mersing (975), Johor Bahru (507), Pontian (338) dan Kulai (64)," menurut data terbabit.Pahang merekodkan 3,073 orang daripada 883 keluarga di tiga daerah terjejas iaitu Rompin melibatkan 2,748 penduduk terjejas, Temerloh (94) dan Maran (29).Melaka pula merekodkan 564 orang daripada 150 keluarga di dua daerah iaitu Jasin mencatatkan 555 penduduk terjejas dan Alor Gajah (lima).

(Foto FB Angkatan Pertahanan Awam Daerah Segamat)


Lebih 49,000 penduduk terjejas banjir di Johor

JOHOR BAHRU, 5 Mac- Penduduk terjejas banjir di Johor meningkat kepada 49,450 orang daripada 14,233 keluarga.Penduduk terjejas ditempatkan di 264 pusat pemindahan sementara (PPS) di seluruh daerah, setakat 4.00 petang. Menerusi statistik yang disediakan Jawatankuasa Pengurusan Bencana Daerah, Batu Pahat mencatatkan 18,485 penduduk terjejas, manakala Segamat 13,513 orang, diikuti Kluang sebanyak 5,279 orang.

(Penduduk terjejas banjir ditempatkan di 264 PPS di seluruh daerah, setakat 4.00 petang)

PPS paling ramai menempatkan penduduk terjejas, ialah PPS Sekolah Kebangsaan Seri Bali, Segamat, 2,437 orang , diikuti Sekolah Kebangsaan Kampung Jawa, 2,537. Sementara itu, aras air di 20 sungai di tujuh daerah, berada pada aras bahaya.  Beberapa laluan pula masih ditutup kepada semua kenderaan, antaranya Jalan Johor Bahru - Seremban, Jalan Kota Tinggi - Kluang, dan Jalan Jemaluang Batu Pahat.


Penduduk terjejas banjir di Melaka meningkat

BANDARAYA MELAKA, 5 Mac- Jumlah penduduk terjejas banjir terus meningkat setakat 4.00 petang tadi.

Seramai 564 penduduk terjejas banjir daripada 150 keluarga dilaporkan petang ini berbanding 516 penduduk terjejas banjir pagi tadi.  Sekretariat Jawatankuasa Pengurusan Bencana Negeri dalam kenyataan berkata, sebanyak enam pusat pemindahan sementara (PPS) dibuka di negeri itu, iaitu sebanyak lima PPS di Jasin dan satu di Alor Gajah.

(Enam pusat pemindahan sementara (PPS) dibuka di negeri Melaka)

PPS SK Batu Gajah di Jasin mencatatkan penduduk terjejas banjir tertinggi iaitu seramai 209 penduduk daripada 55 keluarga, dikuti SK Parit Penghulu dengan 146 penduduk terjejas daripada 35 keluarga.  Sementara itu, PPS SK Parit Gantong menempatkan 62 penduduk daripada 24 keluarga dan PPS SK Seri Mendapat menempatkan 89 penduduk terjejas daripada 21 keluarga.  Tambahnya, PPS SK Sungai Rambai mencatatkan 49 penduduk terjejas daripada 12 keluarga.  Manakala di Alor Gajah , PPS Balai Raya Bukit Tambun merekodkan sembilan penduduk terjejas daripada tiga keluarga.


Agong zahir hasrat KOA Kuala Boh jadi kampung contoh

(Al-Sultan Abdullah dan Tunku Hajah Azizah berkenan berangkat ke KOA Kuala Boh)

CAMERON HIGHLANDS, 5 Mac- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat ke taklimat kerja-kerja penambaikan perkhidmatan telekomunikasi di Kampung Orang Asli (KOA) Kuala Boh, di sini, hari ini. Raja Permaisuri Agong, Tunku Hajah Azizah Aminah Maimunah Iskandariah turut berangkat mengiringi Al-Sultan Abdullah dalam lawatan itu.Keberangkatan tiba Seri Paduka Baginda berdua disambut Menteri Besar Pahang, Datuk Seri Wan Rosdy Wan Ismail dan Ketua Polis Pahang, Datuk Seri Ramli Mohamed Yoosuf serta barisan Exco Pahang.  Sempena lawatan tersebut, Al-Sultan Abdullah bertitah agar Kampung Orang Asli Kuala Boh dapat dijadikan sebagai kampung contoh yang lengkap dengan kemudahan telekomunikasi.  "Hasrat saya, kalau boleh, saya nak tengok kampung ini jadi kampung yang dicontohi daripada segi kebersihan, kecantikan dan keharmonian."Segala apa yang boleh pihak kerajaan tunai, harus ditunaikan dalam masa terdekat," Al-Sultan Abdullah bertitah demikian selepas mendengar taklimat daripada Ketua Pengarah Operasi Suruhanjaya Komunikasi dan Multimedia (SKMM), Datuk Ali Hanafiah Mohd Yunus berhubung kerja-kerja penambaikan perkhidmatan telekomunikasi meliputi tiga projek iaitu Projek Broadband Wireless Access (BWA), Projek Interim dan Projek Menara.  Januari lalu, Al-Sultan Abdullah bercemar duli ke kampung sama bagi meninjau permasalahan telekomunikasi di kampung tersebut.  Dalam pada itu, Tunku Hajah Azizah berkenan mencemar duli memasak untuk penduduk di kampung itu.  Masakan cucur durian sentuhan Raja Permaisuri Agong itu dinikmati oleh lebih 300 penduduk setempat.

(Tunku Hajah Azizah berkenan mencemar duli memasak cucur durian untuk pendudukdi KOA Kuala Boh)


Menara telekomunikasi terkesan banjir kembali berfungsi dengan baik

KUALA LUMPUR, 5 Mac- Lebih separuh daripada 160 menara telekomunikasi yang terkesan akibat bencana banjir di Johor telah berfungsi dengan baik, setakat semalam.Menurut Menteri Komunikasi dan Digital (KKD), Fahmi Fadzil pihak Suruhanjaya Komunikasi dan Multimedia (MCMC) sedang giat membaik pulih menara yang masih terjejas bersama syarikat telekomunikasi terlibat.Isu tersebut akan segera ditangani termasuk memastikan capaian internet di semua Pusat Pemindahan Sementara (PPS) berada dalam keadaan baik."Saya dah berhubung dengan Suruhanjaya Komunikasi dan Multimedia, daripada semua Pusat Pemindahan Sementara (PPS) yang sekarang ini di Johor melebihi 200, saya dah minta untuk semak sama ada liputan telekomunikasi di PPS ini apakah keadaanya. "Jadi MCMC memaklumkan setakat ini semua berfungsi dengan baik tapi kita ada sejumlah menara yang terkesan akibat banjir," katanya.

Beliau yang juga Ahli Parlimen Lembah Pantai ditemui media selepas merasmikan Karnival Kesihatan Lembah Pantai, di sini hari ini.Sementara itu, beliau berkata keperluan untuk menghantar warga KKD bagi membantu penduduk terjejas banjir di Johor juga sedang diteliti.Mereka bersiap siaga untuk digerakkan jika perlu.


Kerajaan Johor zahir penghargaan pengumuman peruntukan banjir oleh PM

SEGAMAT, 5 Mac - Kerajaan Johor menzahirkan penghargaan kepada Perdana Menteri, Datuk Seri Anwar Ibrahim atas kelulusan peruntukan-peruntukan berkaitan banjir untuk negeri itu.Menteri Besar Johor, Datuk Onn Hafiz Ghazi turut berterima kasih kepada Perdana Menteri yang meninjau situasi semasa banjir khususnya di daerah tersebut.Selain menyegerakan Rancangan Tebatan Banjir, Perdana Menteri turut mempertimbangkan permohonan-permohonan peruntukan kerosakan jalan, kemusnahan tanaman dan ternakan.Menurut Datuk Onn Hafiz, kerajaan persekutuan juga memutuskan penambahan segera aset-aset dan pegawai-pegawai di bawah kerajaan Persekutuan untuk hadir membantu.“Sehingga hari ini, mangsa banjir sudah mencecah 46,000 dan YAB Perdana Menteri menyeru seluruh rakyat Johor supaya mendengar arahan pihak berkuasa dan terus saling bantu membantu.“Kecil tapak tangan, nyiru kami tadahkan", tulis beliau di facebook rasminya.

(Perdana Menteri Datuk Seri Anwar Ibrahim menziarahi penduduk terjejas banjir di PPS di Segamat)


(SK Permatang Tok Mahat di sini melancarkan Program Rahmah PIBG ‘Bajuku Kini Bajumu’)

NIBONG TEBAL, 5 Mac- Persatuan Ibu Bapa dan Guru (PIBG) Sekolah Kebangsaan (SK) Permatang Tok Mahat di sini melancarkan Program Rahmah PIBG ‘Bajuku Kini Bajumu’ bagi mengumpulkan pakaian sekolah terpakai yang masih sempurna untuk disumbangkan kepada keluarga memerlukan.

Yang Dipertuanya, Farid Suwardi berkata, program dengan kerjasama alumni sekolah itu bertujuan meringankan beban ibu bapa setiap kali masuk penggal persekolahan baharu, selain dengan ketibaan Ramadan dan Syawal tidak lama lagi yang memerlukan perbelanjaan besar.

Kempen tersebut dimulakan dengan mengumpul pakaian seragam sekolah, pakaian sukan, baju pasukan unit beruniform dan baju pengawas yang masih sempurna.

Mereka yang menerima sumbangan terdiri daripada keluarga berpendapatan rendah dan bekerja kampung.

Sejak kempen itu dilancarkan pada 20 Februari lalu, pihaknya menerima sumbangan baju terpakai yang menggalakkan daripada masyarakat sekitar.

Orang ramai yang ingin membuat sumbangan barangan keperluan sekolah menghubungi talian 013-4988 883.

(Program Rahmah PIBG ‘Bajuku Kini Bajumu’ dilancarkan pada 20 Februari 2023)


Kanak-kanak dikhuatiri lemas, cuba selamatkan anak saudara

(Ahmad Fadhlullah Mohamad,12, dikhuatiri lemas di Pantai Kemayan, Bachok di Kelantan)

BACHOK, 5 Mac- Seorang kanak-kanak lelaki dikhuatiri lemas selepas cuba menyelamatkan anak saudaranya yang terjatuh ke dalam laut di Pantai Kemayan, dekat sini, Kelantan, pagi tadi.  Dalam kejadian pukul 8.00 pagi itu, Ahmad Fadhlullah Mohamad,12, dikatakan cuba menyelamatkan Muhammad Nabil Irfan Ismail Mokhtar, 11, yang tergelincir dari benteng batu di pantai berkenaan.  Ibu mangsa, Rosnani Mohd Salleh yang turut berada di tempat kejadian memberitahu dirinya masih terkejut dengan apa yang berlaku dan berdoa semoga anak bongsunya itu segera ditemukan. Katanya, kejadian berlaku sangat pantas apabila cucunya, Muhammad Nabil tiba-tiba tergelincir ke laut dan cuba diselamatkan oleh Ahmad Fadhlullah.  Menurutnya, pada masa sama, seorang lagi anaknya, Nurul Afiqah, 19, turut sama terjun untuk membantu menyelamatkan Muhammad Nabil.

"Ketika kejadian, Muhammad Nabil dipercayai tergelincir jatuh ke laut dan melihat situasi itu, Ahmad Fadhlullah dan kakaknya terjun untuk menyelamatkan mangsa.

"Muhammad Nabil dapat diselamatkan tetapi Ahmad Fadhlullah hilang dibawa ombak besar," katanya kepada media di sini.

Nurul Afiqah dan Muhammad Nabil kini mendapat rawatan di Hospital Universiti Sains Malaysia (HUSM) Kubang Kerian.  Rosnani berkata, mereka sekeluarga bermalam di sebuah chalet berdekatan sempena hari keluarga dan sepatutnya menjalankan aktiviti sukaneka pada sebelah pagi, tetapi ia terpaksa dilupakan susulan kejadian itu.  Sementara itu, Ketua Polis Daerah Bachok, Superintendan Mohamad Ismail Jamaluddin ketika dihubungi mengesahkan ada menerima laporan kehilangan kanak-kanak lelaki terbabit  Usaha mencari dan menyelamat (SAR) masih dijalankan dengan bantuan anggota Jabatan Bomba dan Penyelamat Malaysia (JBPM), Agensi Penguatkuasaan Maritim Malaysia (MARITIM MALAYSIA) Malaysia dan Angkatan Pertahanan Awam (APM).

(Operasi SAR Ahmad Fadhlullah Mohamad (bulat) di Pantai Kemayan,Bachok di Kelantan)


Kerajaan bina dewan PPS untuk penduduk terjejas banjir

ALOR SETAR, 5 Mac- Kerajaan sedang membina dewan di sekolah yang biasanya dijadikan Pusat Pemindahan Sementara (PPS) yang digunakan untuk penduduk terjejas banjir.

Timbalan Perdana Menteri, Datuk Seri Ahmad Zahid Hamidi berkata pembinaan dewan tersebut adalah bagi memastikan penduduk terjejas banjir mendapat kemudahan yang lebih selesa.  Beliau berkata setakat ini terdapat lapan buah dewan yang sedang dibina dengan peruntukan sepenuhnya menerusi Agensi Pengurusan Bencana Negara (NADMA) Pembinaan dewan tersebut tertumpu di negeri yang sering terjejas banjir terutama di Kelantan, Terengganu, Pahang dan Johor yang secara keseluruhan mempunyai lebih 1,000 PPS.

(Timbalan Perdana Menteri, Datuk Seri Ahmad Zahid Hamidi/BERNAMA)

Bagaimanapun pembinaan dewan PPS tersebut akan mengikut keutamaan di kawasan-kawasan sekolah yang akan dikenal pasti.

"Oleh kerana terdapat sekolah-sekolah yang dijadikan sebagai PPS, kita mesti mempunyai rancangan jangka panjang untuk PPS, membina dewan-dewan PPS di sekolah. Dewan tersebut boleh digunakan di luar musim banjir untuk lain-lain tujuan.

"Kalau sekolah itu digunakan sebagai PPS, tetapi tandas, tempat mandi tiada di sekolah itu, dengan pembinaan dewan itu, mempunyai tandas, tempat mandi.Jadi mereka yang ditempatkan di dewan itu dapat menggunakan kemudahan itu. Tetapi di luar musim banjir dewan dan kemudahan itu, boleh digunakan oleh pelajar sekolah tersebut", katanya dalam sidang media selepas Lawatan Kerja di Ibu Pejabat Lembaga Kemajuan Wilayah Kedah (KEDA), Alor Setar.Dalam perkembangan sama, Datuk Seri Dr Ahmad Zahid berkata selaku Pengerusi Jawatankuasa Pusat Bencana, pihaknya akan melakukan koodinasi bersama kementerian, jabatan dan agensi kerajaan mengambil langkah-langkah proaktif bagi memudahkan tugas-tugas membantu penduduk terjejas banjir.


Isu 'Mentega Terbang', FINAS, MCMC akan ambil tindakan- Fahmi

SHAH ALAM, 5 Mac- Perbadanan Kemajuan Filem Nasional Malaysia (FINAS) dan Suruhanjaya Komunikasi dan Multimedia Malaysia (MCMC) akan mengambil tindakan terhadap produksi filem indie, 'Mentega Terbang'.Menteri Komunikasi Dan Digital (KKD), Fahmi Fadzil berkata, penstriman dalam talian yang menayangkan filem berkenaan sudah mengeluarkannya daripada saluran pada 27 Februari lalu."Saya difahamkan ada beberapa aspek yg sedang diteliti, disiasat oleh pihak Finas. Ia melibatkan sama ada terdapat lesen unuk penggambaran, pengeluaran, dan saya serahkan kepada Finas untuk membuat siasatan dan sekiranya ada tindakan yang perlu diambil, maka saya percaya pihak berkuasa akan ambil tindakan,"katanya.Beliau menyatakannya ketika ditemui media selepas Majlis Pengagihan PerantiSiswa dan Perasmian MyDigital.KKD di Universiti Teknologi Mara (UiTM), Shah Alam.Dalam pada itu, Fahmi Fadzil mendakwa filem 'Mentega Terbang' sudah dikongsikan oleh pengguna media sosial sejak tahun 2021 dan bukannya baru-baru ini.Justeru, beliau mempersoalkan mengapa kerajaan terdahulu tidak mengambil tindakan terhadap produksi filem tersebut sebelum ini.

(Fahmi Fadzil dalam sidang media selepas Majlis Pengagihan PerantiSiswa dan Perasmian MyDigital.KKD di Universiti Teknologi Mara (UiTM), Shah Alam)


Akta berkaitan kenderaan asing yang diubah suai untuk seludup diesel perlu dipinda- Ahmad Maslan

(Datuk Seri Ahmad Maslan melawat Kompleks Imigresen, Kastam, Kuarantin dan Keselamatan (ICQS) di Bukit kayu Hitam)

BUKIT KAYU HITAM, 5 Mac- Kerajaan memerlukan pindaan akta berkaitan bidang kuasa Jabatan Pengangkutan Jalan (JPJ) bagi membolehkan tindakan undang-undang dikenakan terhadap kenderaan asing yang diubah suai dalam usaha menangani isu ketirisan diesel di negara ini. Jelas Timbalan Menteri Kewangan 1 Datuk Seri Ahmad Maslan beliau akan mencadangkan kepada Perdana Menteri Datuk Seri Anwar Ibrahim untuk kemungkinan meminda akta berkaitan agar penglibatan JPJ menjadi lebih berkesan melalui penguatkuasaan undang-undang bagi menyekat aktiviti penyeludupan diesel menggunakan kenderaan diubah suai itu. Ia susulan Perdana Menteri semasa membentangkan Belanjawan 2023 memberitahu wujudnya ketirisan dalam subsidi diesel dengan anggaran nilai hampir RM10 bilion nilai subsidi diesel yang dipercayai diseleweng tahun lepas. "Sekarang ini tidak boleh diambil tindakan kerana akta (di bawah bidang kuasa JPJ) tidak meliputi ubah suai kenderaan asing. Walhal mereka mengubah suai kenderaan mereka dan menyeludup dengan kenderaan yang diubah suai tetapi kita hanya boleh kompaun atas sebab penyeludupan diesel."Apabila mereka telah dikompaun atas keselahan menyeludup diesel, kenderaan itu akan patah balik ke negara jiran, dan kemudian mereka akan berulang-ulang kali melakukan kesalahan tersebut,"katanya. Tambahnya pada 1 Mac lepas, pihak Kastam Kedah menahan dua kenderaan pikap asing yang diubah suai kerana cubaan menyeludup keluar diesel ke negara jiran sebanyak 800 liter. Untuk rekod, Kastam Kedah juga pernah menahan enam kenderaan pikap yang diubah suai dengan tambahan tangki khas yang bermuatan minyak diesel di pintu keluar kenderaan ringan atau persendirian (eksport) di Kompleks ICQS pada 29 Januari lalu. Sejumlah 1,780 liter minyak diesel daripada semua kenderaan yang berdaftar di negara jiran itu dirampas dengan bernilai RM3,827. Pada masa sama, usaha bersepadu antara JKDM dengan pihak Kementerian Perdagangan Dalam Negeri dan Kos Sara Hidup (KPDN) perlu juga dilakukan bagi memantau stesen minyak yang beroperasi di sekitar Bukit Kayu Hitam selain kerjasama dengan pihak stesen minyak terbabit agar penyeludupan diesel dapat dihalang. Sementara itu, beliau berkata Kastam Kedah telah membuat kutipan hasil berjumlah RM1.45 bilion pada tahun lepas dengan kutipan hasil di Kompleks ICQS Bukit Kayu Hitam merekodkan sebanyak RM284 juta. Beliau ditemui pada sidang media selepas melawat Kompleks Imigresen, Kastam, Kuarantin dan Keselamatan (ICQS) di Bukit kayu Hitam di Kedah.

(Datuk Seri Ahmad Maslan melawat Kompleks Imigresen, Kastam,Kuarantin dan Keselamatan (ICQS) di Bukit kayu Hitam)